text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
16 Wahlabela mgama uYehova ethetha kuMoses emva kokufa koonyana ababini baka-Aron ngenxa yokusondela kwabo phambi koYehova baza bafa.+
2 Wathi uYehova kuMoses: “Thetha kuAron umntakwenu, ukuba angangeni ngamaxesha onke endaweni engcwele+ ngaphakathi kwekhuselo,+ phambi kwesigubungelo esiphezu kweTyeya, ukuze angafi;+ kuba ndiya kubonakala efini+ phezu kwesigubungelo.+
3 “Wongena uAron endaweni engcwele enezi zinto:+ enethole eliyinkunzi yenkomo lomnikelo wesono+ nenkunzi yegusha yomnikelo otshiswayo.+
4 Uya kwambatha umwunduzo ongcwele welinen,+ afake impahla yangaphantsi yelinen+ emzimbeni wakhe, abhinqe nombhinqo welinen+ aze azithandele ngesigqubuthelo sentloko.+ Zizambatho ezingcwele ezo.+ Umele ahlambe umzimba wakhe emanzini+ andule azinxibe ke.
5 “Wothabatha kwindibano yoonyana bakaSirayeli+ amatakane ebhokhwe aziinkunzi abe mabini, abe ngawomnikelo wesono,+ nenkunzi yegusha enye, ibe ngumnikelo otshiswayo.+
6 “Woyisondeza uAron inkunzi yenkomo yomnikelo wesono, ongowakhe,+ azicamagushele+ yena+ nendlu yakhe.+
7 “Wozithabatha iibhokhwe zombini aze azimise phambi koYehova emnyango wentente yokuhlangana.
8 Enze amaqashiso+ uAron ngeebhokhwe ezo zombini, elinye iqashiso libe lelikaYehova lize elinye iqashiso libe lelika-Azazele.+
9 Woyisondeza uAron ibhokhwe eliphume nayo iqashiso+ likaYehova, ayenze umnikelo wesono.+
10 Kodwa yona ibhokhwe eliphume nayo iqashiso lika-Azazele woyimisa iphilile phambi koYehova ukuze ayicamagushele, ayithumele+ kuAzazele entlango.+
11 “Wothi ke uAron ayisondeze inkunzi yenkomo yomnikelo wesono, ongowakhe, azicamagushele yena nendlu yakhe; aze ayixhele inkunzi yenkomo yomnikelo wesono, ongowakhe.+
12 “Wothabatha ugcedevu+ luzele ngamalahle avuthayo omlilo esibingelelweni+ phambi koYehova, azalise izandla zakhe+ ngesiqhumiso sobulawu esicolekileyo,+ azingenise ngaphakathi kwekhuselo.+
13 Wothi ke asibeke isiqhumiso phezu komlilo phambi koYehova,+ ukuze ilifu lesiqhumiso lisisibekele isigubungelo seTyeya,+ esiphezu kweSingqino,+ ukuze angafi.
14 “Wothabatha egazini lenkunzi yenkomo,+ alitshize ngomnwe wakhe phambi kwesigubungelo kwicala elingasempuma, aze alitshize+ nangaphambi kwesigubungelo igazi elo ngomnwe wakhe izihlandlo ezisixhenxe.+
15 “Woyixhela ibhokhwe yomnikelo wesono, ongowabantu,+ alise igazi layo ngaphakathi kwekhuselo+ aze enze kwigazi layo+ njengoko enzile kwigazi lenkunzi yenkomo; atshize ngalo ngasesigubungelweni nangaphambi kwesigubungelo.
16 “Woyicamagushela indawo engcwele ngenxa yokungahlambuluki+ koonyana bakaSirayeli nangenxa yokuvukela kwabo ezonweni zabo zonke;+ enjenjalo kwintente yokuhlangana, ehleliyo phakathi kwabo ekungahlambulukini kwabo.
17 “Makungabikho mntu wumbi ententeni yokuhlangana ekungeneni kwakhe ukuya kucamagushela endaweni engcwele kude kube sekuphumeni kwakhe; wozicamagushela yena+ nendlu yakhe nebandla lakwaSirayeli liphela.+
18 “Wophuma aye esibingelelweni,+ esiphambi koYehova, asicamagushele, athabathe egazini lenkunzi yenkomo nasegazini lebhokhwe, alidyobhe ajikeleze iimpondo zesibingelelo.+
19 Atshize+ inxalenye yegazi kuso ngomnwe wakhe izihlandlo ezisixhenxe aze, asihlambulule, asingcwalise ekungahlambulukini koonyana bakaSirayeli.
20 “Akugqiba ukuyicamagushela+ indawo engcwele nentente yokuhlangana nesibingelelo, umele ayisondeze ibhokhwe ephilileyo.+
21 Yaye uAron umele abeke izandla zakhe zozibini+ entlokweni yebhokhwe ephilileyo aze azivume+ phezu kwayo zonke iziphoso+ zoonyana bakaSirayeli nemvukelo yabo yonke ezonweni zabo zonke,+ azibeke phezu kwentloko leyo yebhokhwe,+ ayindulule iye entlango+ ngesandla sendoda elungiselelwe oko.+
22 Yothi ke ibhokhwe leyo izithwale zonke iziphoso zabo+ iye nazo ezweni eliyinkqantosi,+ aze apho ayindululele entlango.+
23 “UAron wongena ententeni yokuhlangana, azihlube izambatho zelinen abezambethe ukungena kwakhe endaweni engcwele, azishiye khona.+
24 Umele awuhlambe umzimba wakhe ngamanzi+ endaweni engcwele,+ ambathe izambatho zakhe+ aze aphume, enze umnikelo wakhe otshiswayo+ nomnikelo otshiswayo wabantu,+ azicamagushele yena nabantu.+
25 Aqhumisele ngenqatha lomnikelo wesono esibingelelweni.+
26 “Yena lowo+ wandululela ibhokhwe kuAzazele,+ wozihlamba izambatho zakhe, awuhlambe nomzimba wakhe ngamanzi,+ emva koko angangena enkampini.
27 “Ke yona inkunzi yenkomo yomnikelo wesono nebhokhwe yomnikelo wesono, ezigazi lazo langeniswayo ukuba licamagushe endaweni engcwele, zokhutshelwa ngaphandle kwenkampu; zitshiswe ngomlilo izikhumba zazo nenyama yazo nomswane wazo.+
28 Lowo uzitshisayo wozihlamba izambatho zakhe, awuhlambe nomzimba wakhe emanzini, emva koko angangena enkampini.
29 “Koba ngummiselo wexesha elingenammiselo kuni ukuthi:+ Ngenyanga yesixhenxe, ngomhla weshumi enyangeni leyo,+ noyixhwalekisa imiphefumlo yenu,+ kungabikho bani owenza nawuphi na umsebenzi,+ enoba yinzalelwane okanye ngumphambukeli ophambukele phakathi kwenu.
30 Kuba ngaloo mhla niya kucanyagushelwa+ ukuze nihlambuluke. Niya kuhlambuluka ke ezonweni zenu zonke phambi koYehova.+
31 Yisabatha+ yophumlo olupheleleyo kuni, yaye nimele niyixhwalekise imiphefumlo yenu. Ngummiselo wexesha elingenammiselo ke lowo.
32 “Umbingeleli oya kuthanjiswa+ aze amiselwe njengombingeleli+ esikhundleni+ sikayise umele acamagushele aze ambathe nezambatho zelinen.+ Zizambatho ezingcwele ezo.+
33 Wothi ke ayicamagushele ingcwele kangcwele,+ nentente+ yokuhlangana, asicamagushele nesibingelelo;+ abacamagushele nababingeleli nabantu bonke bebandla.+
34 Lowo iya kuba ngummiselo wexesha elinganammiselo kuni,+ wokubacamagushela oonyana bakaSirayeli ngenxa yezono zabo zonke kube kanye ngonyaka.”+
Wenza ke kanye njengoko uYehova wamyalelayo uMoses.
Yithumele
Yithumele
Levitikus 16
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=3&Chapter=16&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D16%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
El nino solo
Higaz’ estnatweni sababek’ emgngwabeni Kubuhlungu entliziyweni zlnyembez emehleweni Mamela
Ulife ushort yindlele eyetoilet
Quapela
Ulife ushort uzityhel’ ubu all dat
Verse:
Saphel iskhatni sokudlala ekuziboneni bandimdala Yaqala yagqub’ indlala ndaqiniseka ndabhala
Uphum’ ihala kutshi umgqala urobn’ ingamla
Uxox’ ityala ubon’ inyala Joe sukala coz ubomi Bugadalala ngenxa yetshomi uyaphalala ungaz’boni Uyatshabala ayilolizwe lankenenkene live lisitsho imenemene waxhuma wnongo uselese ezam’uphila Felefele wabokoboko okwemfene kuba ebethelw’ ibhene Life is too short if u get caught more than ingqithi Kamakoti yiteenager okanyi itopi unasixteen
Ngath’ unaforthy ebesanduba yimofie yepopiehuis plus Onodoli ngenx’ ucertify ikopi epoli now uzenz’ iskoli Uhleleli ntoni vuka nduluka juluka nob’ indlel iyenyuka Ungenzi imillion ngezuka walisa hay’ suka voetsek
Suka endleni yam ungeka trioli ibhazuka
Bambelela nymezela yomelela yonela Khangela
Enight indela zonk’ izinto zozizu quapela bayaphela

robotstxt: allowed

filter: keep


text:
EDominican Republic
NGO-1492, uChristopher Columbus wahamba ngenqanawa esiya kwiHlabathi Elitsha—amazwe abangel’ umdla anobutyebi nezinye izinto ezintle. Wathiya esinye seziqithi awafikela kuzo ngokuthi yiLa Isla Española, okanye iHispaniola, ibe ummandla waso omkhulu yiDominican Republic. Kutshanje, abemi abaninzi beDominican Republic baye baxelelwa ngeyona nto yahluke kakhulu—ihlabathi elitsha elinobulungisa phantsi koBukumkani bukaThixo. (2 Pet. 3:13) Siza kuva ngembali ebangel’ imincili yabantu abangamalungisa abaye bafumana eyona nto inexabiso lokwenene.
KWELI CANDELO
Amagqabantshintshi NgeDominican Republic
Funda amagqabantshintshi ngeli lizwe nabantu abahlala kulo.
Ukukhanya
Kwabathatha ixesha elingakanani abathunywa bevangeli ukuqalisa ukuqhuba isifundo eDominican Republic?
“Siya Kubazi Ngeny’ Imini”
Emva kokuba ebakhangele iminyaka eyi-13, uPablo González wabafumana abantu awayebafuna.
Ukuvalelwa Ejele Nokuvalwa Komsebenzi
Amanye amaNgqina aye ayinyamezela njani kangangeminyaka intlungu yasejele?
Umsebenzi Wokushumayela Uyaqhubeka
Endaweni yokufaka ingxelo yamabuyelo neeyure, abavakalisi bafaka iphepha elinezinto eziza kuthengwa evenkileni ezifana nekhaphetshu kunye nesipinatshi.
Akhululekile, Umsebenzi Uyavalwa Kwakhona
Ngo-1956 amaNgqina kaYehova avunyelwa ukuba aphinde asebenze emva kweminyaka emithandathu umsebenzi wawo uvaliwe, kodwa waphinda wavalwa emva kweenyanga eziyi-11.
UTrujillo NeCawa YamaKatolika
ICawa eyayikade inobuhlobo obusenyongweni noTrujillo, yanyanzeleka ukuba ivele phandle ukuba imi phi yaye kwanyanzeleka ukuba icele uxolo kubantu baseDominican.
Uhlaselo Olukhohlakeleyo
Babezimisele ukuwatshayela amaNgqina, kodwa baphumelela?
Ngubani Inkokeli?
Umatshini wokukopa, inkonkxa, irhonya neecassava zazisetyenziswa ukuze kwenziwe yaye kusasazwe uncwadi lweBhayibhile ngexesha lokuvalwa komsebenzi.
Ukuba Sesichengeni Sokubanjwa
Nangona kwakungavumelekanga ukuba ahlanganisane, amaNgqina aseDominican Republic afumana iindlela ezichuliweyo zokudibana.
Unyamezelo Luzisa Isiqabu
Emva kweminyaka uvaliwe umsebenzi, amaNgqina aseDominican afumana inkululeko kwindawo ayengenakuyicingela.
“Ndalwa Njengengonyama”
ULuis Eduardo Montás, owazama kwade kwakabini ukubulala uzwilakhe welizwe lakhe, wafumana inyaniso yeBhayibhile ngoxa wayeye kwigqirha awayefuna libulale lo zwilakhe.
UBukumkani Abulophupha Njee Kum
UEfraín De La Cruz wayebanjiwe waza wabethwa ngenkohlakalo kwiintolongo ezisixhenxe ngenxa yokushumayela iindaba ezilungileyo. Yintoni eye yamnceda wakwazi ukunyamezela ekukhonzeni uYehova iminyaka engaphezu kweyi-60?
Soze Ndiyeke Ukuba LiNgqina LikaYehova
Umfundisi waxelela uMary Glass ukuba uya kushiywa ziingqondo ukuba ufunda iBhayibhile. Kodwa wazixelela ukuba uza kuyifunda ibe wasibhaqa isizathu sokuba kwakungafunwa ayifunde.
Ukushumayela Ngokukhululekileyo
Emva kokubulawa kukaTrujillo, kwafika abathunywa bevangeli abaninzi baza baqalisa ukushumayela. Ngokuthe ngcembe, bakwazi ukukuphelisa ukungafunwa kwamaNgqina kaYehova
Aseza Kuhlala Apha
Umsebenzi wokushumayela watyhalela phambili nakubeni kwakukho umbhodamo wezopolitiko. Yintoni eyenza kwacaca ukuba amaNgqina kaYehova ‘aseza kuhlala apha’ eDominican Republic?
Kufuneka Abashumayeli Abangakumbi
Sakuba asiyichazanga yonke imbali yamaNgqina kaYehova eDominican Republic ukuba asithethanga ngabo bezayo xa kwakucelwa abavakalisi ukuba baze kushumayela.
Bayabathanda Abazalwana Babo
Emva kokuba elaseDominican Republic lintlithwe yiNkanyamba uGeorges ngo-1998, imigudu eyenziwa ngothando ngamaNgqina yanceda abaninzi yaza yazisa indumiso kuYehova uThixo.
Ukumelana Nolwando
Njengoko ayesiya esanda amaNgqina, enza ntoni ukuze aqiniseke ukuba kukho izakhiwo ezaneleyo zokunqula, kwanabazalwana abaqolileyo abaza kukhokela?
Intsimi YesiCreole SaseHaiti
AmaNgqina kaYehova ashumayeza abantu abathetha isiCreole saseHaiti ngoBukumkani. Ekuhambeni kwexesha, kwasekwa amabandla kwaza kwabakho iiklasi ezifundisa ulwimi lwesiCreole saseHaiti.
Inyikima EHaiti
Iofisi yesebe yamaNgqina kaYehova eDominican Republic yanceda kangangoko eHaiti xa kwakukho inyikima ngo-2010. Kwanceda amatsha-ntliziyo amaninzi.
Ithemba Elivuyisayo
Ukushumayela nokwenza abafundi eDominican Republic kwaqala ngo-1945. Zininzi izizathu zokukhangela kwikamva eliqaqambileyo.
UYehova Uye Wavula Iintliziyo Zabaninzi
Ngoxa uLeonardo Amor wayeshumayela eLa Vega, akukho mntu waba nomdla enyanisweni. Ngaba zaziya kuze zitshintshe iintliziyo zabo bantu?
Abantu Abayi-22 Bayishiya Icawa
Kwakusithiwa amaNgqina kaYehova abhukuqela abantu baloo dolophu “kwiimfundiso ezibusathanarha.” Kodwa, ayephendula imibuzo yabantu ngeBhayibhile.
Uphuma-silwe Uba Ngumkhonzi KaThixo
UJuan Crispín wayengakholelwa kuThixo ibe wayecinga ukuba zizigalo ezinokulungisa eli hlabathi. Yintoni eyamenza wayeka ukungakholelwa kuThixo kodwa waba ngumkhonzi wakhe?
Waba Ngowokuqala Kwabangevayo Owafumana Inyaniso
UJosé Pérez waba liNgqina lokuqala elingevayo eDominican Republic. UJosé wakwazi njani ‘ukuva’ isigidimi seBhayibhile waza wazazi ngokupheleleyo iimfundiso zeBhayibhile?
Uyifumene Injongo Yobomi
UJosé Estévez nentsapho yakhe bafumana injongo yokwenene yobomi. Bazibonele njani ukuba uYehova nguMzalisekisi wezithembiso zakhe?
Ndandifuna Ukuyeka Ukukhonza UThixo
Nakubeni uMartín Paredes wayefundela ukuba ngumfundisi, wayefuna ukuyeka ukukhonza uThixo. Incwadi awayiboleka kumntu owayesebenza kwicandelo lezimali kwesi sikolo yabutshintsha njani ubomi bakhe?


text:
Zigcine Ungumqabaqaba
Ukuzigcina ungumqabaqaba kunokukunceda uphucule kwizifundo zakho—singasathethi ke kwindlela ophila ngayo.
YINTO efanelekileyo ukuwunyamekela lo mzimba uwuphiwe nguThixo. (INdumiso 139:14) Umzekelo: Masithi unemoto, kodwa akukhe uziphe ixesha lokuyinyamekela. Akunakuba kudala ingonakali. Kunjalo ke nangomzimba wakho. Kufuneka ntoni ukuze “uwunyamekele”?
Phumla.
Ukungalali ngokwaneleyo kungakushiya unembonakalo exazalala ucubhukile, ingqondo ibhadula yaye uxinezelekile. Kwelinye icala, ukulala ngokwaneleyo kukukwenza ube nodlamko. Kuphinda kukuncede nasekukhuleni, kuphucule amandla engqondo nawokuzikhusela komzimba, kuze kukuncede ukwazi ukujamelana neengxaki. Khawufan’ ucinge, into encinane kangaka nje—ukulala, kodwa ikunceda kwizinto ezininzi!
Icebiso: Ukuba kunokwenzeka, ziqhelise ukulala ngexesha elifanayo mihla le.
Ukutya okunesondlo.
Abantwana abakwishumi elivisayo bakhula ngokukhawuleza. Xa beneminyaka eli-10 neli-17 ubudala, ngakumbi amakhwenkwe bayiphinda kabini loo mizimba yabo icekeceke. Nawo amantombazana akhula ngokuphanyaza kweso. Imizimba esakhulayo ifuna izinto ezininzi zokuyikhulisa namandla. Qinisekisa ukuba umzimba wakho uyazifumana izondlo ozifunayo.
Icebiso: Sukuphoswa sisidlo sakusasa. ‘Ukufumana isixhaso’ ngaphambi kokuba uye esikolweni kunokunceda ukwazi ukunikel’ ingqalelo ixesha elide.
Ukuzilolonga.
IBhayibhile iyavuma ukuba ‘ingqeqesho yomzimba iluncedo.’ (1 Timoti 4:8, iBhayibhile YesiXhosa) Ukuzilolonga kunokuzomeleza izihlunu namathambo akho, ubenamandla okunyamezela, ungatyebi ngokugqithiseleyo, kulole ingqondo, umzimba ube namandla okuzikhusela angakumbi, kuphelise ukucinezeleka utsho udlamke. Kakade ke, ukuzilolonga kunokuba yinto yokuzonwabisa, kuba umntu unokuzilolonga ngendlela ayithandayo!
Undoqo: Ukulala ngokwaneleyo, ukutya okunezondlo, ukuzilolonga ngendlela efanelekileyo kuya kukunceda ugcine umzimba wakho uphilile. Loo nto iya kukunceda uphucule eklasini. *
Kutheni ungaqalisi kwangoku? Yiba nexesha elifanelekileyo lokuzilolonga yaye ubambelele kulo. Bhala phantsi ixesha olala ngalo nendlela otya ngayo kangangenyanga, uze emva koko uphawule iinkalo ekufuneka uphucule kuzo.
“Xa ndiye ndenza umthambo ngokuhamba, ndiye ndifumane amandla angakumbi—kwanokuba bendidiniwe ukuqala kwam.”—UJason, eNew Zealand.
“Ndiye ndizixelele ukuba, uThixo usenzele ukutya ukuze imizimba yethu ibe namandla, ngoko umzimba wam ndiwunika loo mandla uwafunayo!”—UJill, eUnited States.
“Ndibaleka izihlandlo ezithathu ngeveki, ndize ndizilolonge ngebhayisekile okanye ngokuhambahamba kabini ngeveki. Ukuzilolonga kundinika amandla angakumbi kuze kuphelise uxinzeleko.”—UGrace, eOstreliya.
^ isiqe. 9 Ukuze ufumane inkcazelo engakumbi ngokuphathelele impilo yakho, funda isahluko 10 sencwadi ethi Imibuzo Yabantu Abaselula—Iimpendulo Eziluncedo, Umqulu 1, epapashwe ngamaNgqina kaYehova.
Funda Okungakumbi
Ndingakukhuthalela Njani Ukujima?
Nazi izizathu ezintathu ezibangela ukujima kube luncedo.


text:
Utshaba Lokugqibela, Ukufa, Luya Kutshitshiswa
“Olokugqibela utshaba oluya kutshitshiswa kukufa.”—1 KOR. 15:26.
1, 2. Ziziphi iimeko ababezinandipha uAdam noEva ekuqaleni, ibe yiyiphi imibuzo ephakamayo?
UADAM noEva badalwa bengenalo nolunye utshaba. Babengabantu abafezekileyo ababephila eparadesi. Babenandipha ukusondelelana noMdali wabo, bengunyana nentombi kuye. (Gen. 2:7-9; Luka 3:38) Into ababenethemba lokuyenza ebomini ichazwe kakuhle kumyalelo uThixo awabanika wona. (Funda iGenesis 1:28.) Ukuzalisa umhlaba nokuwoyisa kwakunokwenziwa kuze kugqitywe ngexesha elithile. Kodwa ukuhlala ‘benobukhosi kuzo zonke izidalwa eziphilayo ezinambuzelayo emhlabeni,’ kwakuya kufuna ukuba uAdam noEva baphile ngonaphakade, uAdam angashenxiswa kukufa.
2 Kodwa kutheni kwahlukile nje namhlanje? Kwenzeka njani ukuba kubekho izinto eziziintshaba ezininzi kangaka ezingabonwabisiyo abantu? Kwenzeka njani ukuba ukufa kube lolona tshaba lukhulu? UThixo uza kuzitshitshisa njani ezi zinto ziziintshaba? Iimpendulo zale mibuzo neminye efana nale ziyafumaneka eBhayibhileni. Makhe sizihlole.
ISILUMKISO SOTHANDO
3, 4. (a) UYehova wabanika wuphi umyalelo uAdam noEva? (b) Kwakubaluleke kangakanani ukuwuthobela?
3 Nangona babenethemba lokuphila ngonaphakade, uAdam noEva babenganikwanga ubomi bokungafi. Ukuze bahlale bephila, kwakufuneka baphefumle, basele, balale baze batye. Ngaphezu koko, ubomi babo babuxhomekeke kulwalamano lwabo noMniki-Bomi. (Dut. 8:3) Ukuthobela ukhokelo lukaThixo yeyona nto yayiya kubenza bonwabe ebomini baze baqhubeke bephila. UYehova wayibeka yacaca le nto kuAdam kwangaphambi kokuba uEva adalwe. Njani? “UYehova uThixo wamwisela lo myalelo umntu: ‘Kuyo yonke imithi yomyezo ungadla wanele. Kodwa wona umthi wokwazi okulungileyo nokubi uze ungadli kuwo, kuba mhla uthe wadla kuwo uya kufa ngokuqinisekileyo.’”—Gen. 2:16, 17.
4 “Umthi wokwazi okulungileyo nokubi” wawumela ilungelo likaThixo lokuba ekugqibeleni ibe nguye ogqibayo ukuba kukuphi okulungileyo kukuphi okubi. Kakade ke, uAdam wayesele eyazi intwana yokulungileyo nokubi; wayedalwe ngokomfanekiso kaThixo ibe wayenesazela. Lo mthi wawuza kubonisa kuAdam noEva ukuba babeya kusoloko beludinga ukhokelo lukaYehova. Ukutya kwabo emthini kwakuya kuthetha ukuba bafuna ukuziphatha, nto leyo eyayiya kuba yingozi kakhulu kubo nakwinzala yabo. Umthetho kaThixo nesohlwayo esihambisana nawo zazibonisa ukuba lo yayingumbandela onzulu.
INDLELA UKUFA OKWANGENA NGAYO EBANTWINI
5. UAdam noEva baqhathwa njani ukuze bangathobeli?
5 Emva kokuba uEva edaliwe, uAdam wamazisa ngomthetho kaThixo. Wayewazi kakuhle kuba wakwazi ukuwuphinda phantse ngokwelizwi nelizwi. (Gen. 3:1-3) Wawuphinda kumntu owayezenza inyoka, isidalwa esilumkileyo. Umntu owayethetha esebenzisa inyoka yayinguSathana uMtyholi, ingelosi kaThixo eyazivumela yaba nomqweno wokuzimela nokuba negunya. (Thelekisa uYakobi 1:14, 15.) Ukuze afezekise iminqweno yakhe emibi, watyhola uThixo ngokuthi ulixoki. Waqinisekisa uEva ukuba ukufuna ukuzimela kwakungayi kuphumela ekufeni, kodwa kwakuya kubenza bafane noThixo. (Gen. 3:4, 5) UEva wamkholelwa, wafuna ukuzimela geqe ngokuthi atye isiqhamo, waphembelela noAdam ukuba asitye. (Gen. 3:6, 17) UMtyholi wayexoka. (Funda eyoku-1 kuTimoti 2:14.) Sekunjalo, uAdam ‘waphulaphula ilizwi lomfazi wakhe.’ Nangona kusenokwenzeka ukuba inyoka yayibonakala inobuhlobo, uSathana uMtyholi wayelutshaba olungenanceba olwalusazi ukuba baza kufa xa belumamela.
6, 7. UYehova wabagweba njani aboni?
6 Ngenxa yezizathu eziphuthileyo, bobabini uAdam noEva bamvukela lowo wayebanike ubomi nayo yonke eny’ into ababenayo. Kakade ke, uYehova wayeyibona yonke le nto yayisenzeka. (1 Kron. 28:9; funda iMizekeliso 15:3.) Wavumela uAdam, uEva noSathana ukuba babonise indlela abavalelwa ngayo ngaye. Ngenxa yokuba enguBawo, ngokuqinisekileyo uYehova waba buhlungu kakhulu. (Thelekisa iGenesis 6:6.) NjengoMgwebi, kwafuneka enze into ibonakale, ababonise ukuba wayenyanisile ngale nto wayeyithetha.
7 UThixo wayethe kuAdam: “Mhla uthe wadla [kumthi wokwazi okulungileyo nokubi] uya kufa ngokuqinisekileyo.” Kusenokwenzeka ukuba uAdam wayecinga ukuba loo “mhla” lusuku oluneeyure eziyi-24. Emva kokuba ophule umthetho kaThixo, mhlawumbi wayelindele ukugwetywa ngaphambi kokuba kutshone ilanga. Ngexesha ‘lempepho yasemini,’ uYehova weza kubo. (Gen. 3:8) Kwaba ngathi ubafaka enkundleni njengoko wayefumanisa eyona nto yayenzekile kwiimpendulo zika-Adam noEva. (Gen. 3:9-13) Emva koko wawisa isigwebo. (Gen. 3:14-19) Ukuba wayebatshabalalise ngoko nangoko, injongo yakhe ngoAdam noEva nangenzala yabo yayingayi kuzaliseka. (Isa. 55:11) Nangona wakhupha isohlwayo esikukufa yaza nemiphumo yesono yaqalisa ngoko nangoko, wavumela uAdam noEva ukuba bazale abantwana ababeza kuba nekamva eliqaqambileyo. Ngenxa yoko, ngokwembono kaThixo, uAdam noEva bafa kwangosuku abona ngalo, ibe bafa ngokoqobo ingekapheli “imini” enye ebunjwa yiminyaka eyi-1 000.—2 Pet. 3:8.
8, 9. Inzala ka-Adam yachatshazelwa njani sisono? (Jonga umfanekiso osekuqaleni.)
8 Ngaba abantwana baka-Adam noEva babeza kuchaphazeleka ngenxa yoko kwakwenziwe ngabazali babo? Ewe. AmaRoma 5:12 ayicacisa kanje le nto: “Isono sangena ngamntu mnye ehlabathini nokufa ngaso isono, ngaloo ndlela ukufa kwasasazeka kubo bonke abantu ngenxa yokuba bonke bonayo.” Kwaqala kwafa indoda ethembikeleyo uAbheli. (Gen. 4:8) Emva koko neny’ inzala ka-Adam yaluphala yaza yafa. Ngaba nayo yayosulelwe sisono nokufa? Uthi uPawulos xa ephendula: “Ngokungathobeli komntu omnye abaninzi benziwa aboni.” (Roma 5:19) Ngaloo ndlela isono nokufa ezeza noAdam zaba ziintshaba ezingenanceba ebantwini, ababengenakukwazi ukuziphepha abantu abangafezekanga. Asazi ukuba ngokoqobo kwenzeka njani kanye kanye ukuze isono sika-Adam sidluliselwe kwinzala yakhe, kodwa ke yasifumana.
9 Itsho idibane ke ngoku xa iBhayibhile isithi isono nokufa esosulelwe ngako ‘sisigubungelo esigubungela zonke izizwana, nomsebenzi olukiweyo ogubungela zonke iintlanga.’ (Isa. 25:7) Akukho mntu unokusinda esonweni nasekufeni. Ngoko yinyaniso engenakuphikwa into yokuba ‘kuAdam bonke bayafa.’ (1 Kor. 15:22) Ngokuzenzekelayo nje, nathi sizibuza umbuzo ofanayo nokaPawulos: “Ngubani na oya kundihlangula kulo mzimba usisisulu sokufa?” Ngubani ke nyhani?—Roma 7:24.
ISONO NOKUFA OKWEZA NGOADAM KUYATSHITSHISWA
10. (a) Ziziphi eziny’ iivesi zeBhayibhile ezibonisa ukuba uYehova uya kusitshitshisa isono eseza noAdam? (b) Ezi vesi zisixelela ntoni ngoYehova nangoNyana wakhe?
10 UYehova wayenako ukumhlangula uPawulos. Kanye emva kokuba ethethe ngesigubungelo, uIsaya wathi: “Uya kuginya ukufa ngonaphakade, yaye iNkosi enguMongami uYehova ngokuqinisekileyo iya kosula iinyembezi ebusweni bonke.” (Isaya 25:8) Njengotata okhulula abantwana bakhe ekuhluphekeni aze abathuthuzele, uYehova uyayoliswa kukutshitshisa ukufa okweza noAdam! Kodwa ke akayedwanga kule nto. Eyokuqala kwabaseKorinte 15:22 ithi: “Kanye njengoko kuAdam bonke besifa, ngokunjalo nakuKristu bonke baya kwenziwa baphile.” Kanti nasemva kokuba ethe “Ngubani na oya kundihlangula?” uPawulos waqhubeka wathi: “Ndiyambulela uThixo ngaye uYesu Kristu iNkosi yethu!” (Roma 7:25) Itsho icace ke ngoku into yokuba, uthando lukaYehova olwambangela ukuba adale abantu zange luphele nasemva kokuba uAdam noEva bevukele. Nalowo wayesebenza noYehova xa wayedala isibini sokuqala zange ayeke ukuyithanda inzala yaso. (IMize. 8:30, 31) Kodwa ke babeza kuhlangulwa njani abantu?
11. UYehova wabanceda ngantoni abantu?
11 Xa uAdam wonayo, uYehova wamgwebela ukufa. Ngenxa yoko, bonke abantu basulelwa ngokungafezeki nokufa. (Roma 5:12, 16) Sifunda oku: “Ngesigqitho esinye umphumo kubantu bazo zonke iintlobo waba ngumgwebo wesohlwayo.” (Roma 5:18) UYehova wayenokuwuzisa njani umgwebo wesohlwayo ngendlela engayi kungqubana nemithetho yakhe? Nantsi impendulo kumazwi kaYesu: “UNyana womntu weza . . . ukuze . . . anikele ngomphefumlo wakhe ube yintlawulelo ngenxa yabaninzi.” (Mat. 20:28) UYesu, wayenza yacaca into yokuba ngokuzalwa kwakhe engumntu ofezekileyo emhlabeni, wayeza kuba “yintlawulelo.” Le ntlawulelo yayiza kubuphumeza njani ubulungisa?—1 Tim. 2:5, 6
12. Yintlawulelo kabani eyazisa ubulungisa?
12 Kuba engumntu ofezekileyo, noYesu wayeza kuphila ngonaphakade. Injongo kaYehova yayikukugcwalisa umhlaba ngenzala ka-Adam efezekileyo. Yiyo loo nto, kuba wayethanda uYise nenzala ka-Adam, uYesu wanikela ngobomi bakhe baba lidini. UYesu wanikela ngobomi obufezekileyo obabulingana nobo balahlwa nguAdam. Emva koko, uYehova wamvusa enomzimba womoya uNyana wakhe. (1 Pet. 3:18) UYehova walamkela idini laloo ndoda ifezekileyo, uYesu, liyintlawulelo, okanye ixabiso lentlawulo lokuthenga intsapho ka-Adam nokuyinika ithemba lobomi elalahlwa nguAdam. Ngandlela ithile, uYesu wathatha indawo ka-Adam. UPawulos uthi xa eyicacisa: “Ngokukwanjalo kubhaliwe kwathiwa: ‘Umntu wokuqala uAdam waba ngumphefumlo ophilayo.’ UAdam wokugqibela waba ngumoya onik’ ubomi.”—1 Kor. 15:45.
13. “UAdam wokugqibela” uza kubanceda njani abafileyo?
13 Liyeza ixesha lokuba “uAdam wokugqibela” abe “ngumoya onik’ ubomi” kubo bonke abantu. Abantu abaninzi abayinzala ka-Adam baza kuvuswa. Ngoba? Kuba babekhe baphila ngaphambili. Kufuneka bavuswe, babuyele ebomini aph’ emhlabeni.—Yoh. 5:28, 29.
14. UYehova useke ntoni ukuze akhulule abantu kumakhamandela okungafezeki okweza noAdam?
14 Abantu baza kukhululwa njani kumakhamandela okungafezeki? UYehova waseka uBukumkani obubunjwa ‘nguAdam wokugqibela’ nabanye abantu abakhethileyo abaza kulawula naye. (Funda iSityhilelo 5:9, 10.) Abo baza kulawula noYesu ezulwini baza kube besazi kakuhle ukuba kunjani ukungafezeki. Kangangeminyaka eliwaka, ulawulo lwabo luza kunceda abo basemhlabeni ukuba nabo bafezeke.—ISityhi. 20:6.
15, 16. (a) Kukuphi ukufa okulutshaba lokugqibela, ibe kuza kutshitshiswa nini? (b) Eyoku-1 kwabaseKorinte 15:28 ithi uYesu uza kwenza ntoni ethubeni?
15 Xa kuphela iminyaka eliwaka uBukumkani bulawula, abantu abathembekileyo baza kube bekhululwe kuzo zonke izinto eziziintshaba ezeza ngenxa yokungathobeli kuka-Adam. IBhayibhile iyibeka kanje le nto: “Kanye njengoko kuAdam bonke besifa, ngokunjalo nakuKristu bonke baya kwenziwa baphile. Kodwa ngamnye kuluhlu lwakhe: UKristu intlahlela, emva koko abo bangabakaKristu [abaza kulawula naye] ebudeni bobukho bakhe. Kwandule ke kufike isiphelo, xa enikela ubukumkani kuThixo wakhe noYise, xa etshitshise wonke urhulumente nalo lonke igunya namandla. Kuba umele alawule njengokumkani ade uThixo azibeke phantsi kweenyawo zakhe zonke iintshaba. Olokugqibela utshaba oluya kutshitshiswa kukufa.” (1 Kor. 15:22-26) Ekugqibeleni, ukufa okweza noAdam kuza kuphela. ‘Isigubungelo’ esibambisa bonke abantu siya kususwa ngonaphakade.—Isa. 25:7, 8.
16 UPawulos uthi xa eyishwankathela yonke le nto: “Zakuba zithotyelwe phantsi kwakhe zonke izinto, uya kwandula ke noNyana ngokwakhe azithobe kuLowo wazithobela phantsi kwakhe zonke izinto, ukuze uThixo abe zizinto zonke kubo bonke.” (1 Kor. 15:28) Ngelo xesha, injongo yolawulo lukaNyana iya kube izalisekile. Uya kuthi emva koko, anelisekile, abuyisele igunya lakhe nabantu abafezekileyo kuYehova.
17. Uza kuthiwani uSathana?
17 Kuthekani ngoSathana, owabangela ukuba uluntu luntyumpantyumpeke ezingxakini? Impendulo ikwiSityhilelo 20:7-15. Kuvavanyo lokugqibela, uSathana uza kuvunyelwa ukuba azame ukulahlekisa abantu abafezekileyo. UMtyholi nabo baza kumlandela baza kutshatyalaliswa ngonaphakade. Oko ‘kukufa kwesibini.’ (ISityhi. 21:8) Ekubeni bengasayi kuphinda babekhona, oku kufa akuyi kutshitshiswa. Noko ke, “ukufa kwesibini” akulotshaba kwabo bamthandayo nabamkhonzayo uMdali.
18. Umsebenzi uThixo owawunika uAdam uza kwenziwa njani?
18 Ngelo xesha, bonke abantu baya kube befezekile, bekufanelekela emehlweni kaYehova ukuphila ngonaphakade. Baya kuthi belukhangela utshaba lube lungasekho. Umsebenzi owanikwa uAdam, uza kwenziwa, nangona yena eza kube engekho. Umhlaba uza kuba ugcwele abantwana bakhe, abaza kube besongamela umhlaba bephila nobomi obutofotofo. Kwanga singahlala siyixabisa into yokuba uYehova eza kulutshitshisa utshaba lokugqibela olukukufa!


text:
Alungelelaniswe Njani Amabandla AmaNgqina KaYehova?
Ibandla ngalinye likhokelwa liqumrhu labadala. Amabandla amalunga nangama-20 enza isiphaluka, yaye iziphaluka ezimalunga ne-10 zenza isithili. Amabandla atyelelwa rhoqo ngabadala abahambahambayo, ababizwa ngokuba ngabaveleli besiphaluka nabaveleli besithili.
Ulwalathiso nemiyalelo esekelwe eBhayibhileni iza ivela kwiQumrhu Elilawulayo elinamaNgqina kaYehova anamava asebenza kwiiofisi zamaNgqina kaYehova eziseBrooklyn, eNew York.—IZenzo 15:23-29; 1 Timoti 3:1-7.
Funda Okungakumbi
Yintoni Onokuyilindela Kwiintlanganiso ZamaNgqina KaYehova?
Sihlanganisana kunye ukuze sifunde iZibhalo size sikhuthazane. Uya kwamkelwa ngobubele!
Ngaba AmaNgqina KaYehova Anabefundisi Abahlawulwayo?
Ngaba kukho abefundisi? Ngoobani abalungiseleli abamiselweyo?
Yintoni Eyenzekayo EHolweni YoBukumkani?
Khawukhe ungene ngaphakathi.


text:
INQAKU ELINGUMXHOLO: UKUVUSWA KUKAYESU—INDLELA OKUKUNCEDA NGAYO
Ngaba Nyhani—UYesu Wavuswa?
UHERODOTUS owayengumbhali-mbali ongumGrike nowayephila kwiminyaka engama-2,500 eyadlulayo, wakha wabalisa ngamaYiputa omhla wakhe. Wathi: “Kumatheko ezinhanha, emva kwesidlo kubakho indoda ethwele ibhokisi enesidumbu somntu esenziwe ngomthi. Le ndoda ibonisa wonke umntu olapho esi sidumbu, ize ithi, ‘Selani niziyolise, kodwa yazini oku; xa nifile niza kufana nje nesi sidumbu.’”
YayingengomaYiputa kuphela awayejonga ubomi nokufa ngale ndlela. Namhlanje, kuxhaphakile ukuva abantu besithi, “Yitya, usele uze uziyolise.” Ukuba uza kufa, kutheni ungasuki wonwabe xa ixesha lisekho? Kutheni uzikhathaza ngokwenza izinto ezilungileyo? Ukuba ukufa bekusisiphelo sobomi bakho, bekungayi kubakho nto iphosakeleyo ngokuphilela unamhlanje. Wakha watsho nompostile uPawulos. Wachaza indlela ababecinga ngayo abantu ababengakholelwa kuvuko, esithi: “Ukuba abafileyo abayi kuvuswa, ‘masidle size sisele, kuba ngomso siza kufa.’”—1 Korinte 15:32.
Kakade ke, uPawulos wayengakholelwa ukuba ukufa kuthetha isiphelo sobomi bethu. Wayeqinisekile ukuba abafi banokuphinda bavuke kwakhona baze babe nethuba lokuphila ngonaphakade. Ukholo lwakhe lwalusekelwe kwisiganeko esibalulekileyo awayesazi ukuba siyinyaniso engenakuphikiswa—uvuko * lukaYesu Kristu. Olo vuko lwaluyeyona nto yayisenza abafundi benkulungwane yokuqala babe nokholo.
Noko ke, kusinceda ngantoni thina ukuvuswa kukaYesu? Khona, sazi njani ukuba nyhani wavuswa? Makhe sive oko kwathethwa nguPawulos ngale mibandela, kwileta awayibhalela amaKristu aseKorinte.
UKUBA UKRISTU WAYENGAVUSWANGA KWAKUZA KUTHINI?
Amanye amaKristu aseKorinte ayengayiginyi ncam le nto yokuvuswa kukaYesu, ibe amanye wona ayengakholelwa kuvuko lwabafileyo. Kwileta yakhe yokuqala awayibhalela amaKristu aseKorinte, lo mpostile wachaza izinto ezazinokwenzeka ukuba uvuko lwalungekho. Wathi: “Ukuba, eneneni, akukho luvuko lwabafileyo, noKristu akavuswanga. Kodwa ukuba uKristu akavuswanga, ngokuqinisekileyo ukushumayela kwethu kulilize, nokholo lwethu lulilize. Ngaphezu koko, nathi soba singqina ubuxoki ngoThixo. . . Ukholo lwenu alunamsebenzi; nisesezonweni zenu. . . . . Abo balele ekufeni bemanyene noKristu batshabalele.”—1 Korinte 15:13-18.
“Wabonakala kubazalwana abangaphezu kwamakhulu amahlanu ngexesha elinye . . . Emva koko wabonakala kuYakobi, nakubapostile bonke; kodwa ekugqibeleni kwabo bonke wabonakala nakum.”—1 Korinte 15:6-8
UPawulos wagabul’ izigcawu ngamazwi angenakuphikiswa: Ukuba abafileyo abazukuvuswa, noKristu owafayo akazange avuswe. Kwakuza kwenzeka ntoni ukuba uKristu wayengavuswanga? Ukushunyayelwa kweendaba ezilungileyo bekuza kuba lilize nobuxoki. Kaloku, ukuvuswa kukaKristu kwakusisiseko sokholo lwamaKristu yaye kwakunxibelelene nezinye zezona mfundiso zeBhayibhile zibalulekileyo, njengolongamo lukaThixo, igama lakhe, uBukumkani bakhe kunye nokusindiswa kwethu. Ukuba uYesu wayengavuswanga, uPawulos nabanye abapostile babeza kuba bashumayela ubuxoki.
Kwakuza kubakho neminye imiphumo. Ukuba uKristu wayengavuswanga, ukholo lwamaKristu beluya kuba yinkcitha-xesha yaye iinkolelo zawo beziya kuba zisekelwe kubuxoki. Ukongezelela, uPawulos nabanye babeza kuba abaxoki nje ngokuvuswa kukaYesu kuphela, kodwa nangalowo babesithi umvusile, uYehova uThixo. Okunye, ukuthi uKristu “wafela izono zethu” bekuza kuba bubuxoki—kaloku ukuba uMsindisi wayengazange akwazi ukusindiswa ekufeni, naye wayengenakukwazi ukusindisa abanye. (1 Korinte 15:3) Loo nto ibiya kuthetha ukuba amaKristu awafayo, kuquka lawo abulawa ngenxa yokholo lwawo, atshabalala enethemba lobuxoki lokuba aza kuvuswa.
UPawulos wafikelela kwesi sigqibo: “Ukuba besithembele kuKristu kobu bomi kuphela, singabona bokusizelwa kubantu bonke.” (1 Korinte 15:19) Njengamanye amaKristu, noPawulos wayekhe walahlekelwa zizinto zakhe, watshutshiswa, wanyamezela ubunzima waza wasecicini lokufa ngenxa yokuba enethemba lovuko. Yonke loo nto ngeyaba lilize ukuba uvuko belububuvuvu!
ISIZATHU SOKUBA UFANELE ULUKHOLELWE
UPawulos wayengacingi ukuba iinkolelo zamaKristu zisekelwe kubuxoki. Wayesazi ukuba uYesu uvusiwe yaye washwankathela ubungqina boko xa wabhalela amaKristu aseKorinte, esithi: “UKristu wafela izono zethu, ngokutsho kweZibhalo; wangcwatywa, waza wavuswa ngomhla wesithathu, ngokutsho kweZibhalo; wabonakala kuKefas, nakwabalishumi elinesibini.” * UPawulos walek’ umsundulo esithi: “Emva koko wabonakala kubazalwana abangaphezu kwamakhulu amahlanu ngexesha elinye, inkoliso yabo esahleliyo nangoku, kodwa bambi balele ekufeni. Emva koko wabonakala kuYakobi, nakubapostile bonke; kodwa ekugqibeleni kwabo bonke wabonakala nakum.”—1 Korinte 15:3-8.
UPawulos watsho phandle ukuba uKristu wafela izono zethu, wangcwatywa waza wavuswa. Yintoni eyayimenza aqiniseke kangaka? Esinye sezizathu bubungqina babantu abaninzi abambonayo uYesu emva kokuvuswa kwakhe. Emva kokuvuswa kwakhe, uYesu wabonakala kubantu abathile (kuquka noPawulos), kumaqela amancinane, nakwisihlwele sabantu abangama-500 ekusenokwenzeka ukuba uninzi lwabo lwalungazange lukholelwe xa lusiva ukuba uYesu uvusiwe! (Luka 24:1-11) Inkoliso yaba bantu yayisaphila ngomhla kaPawulos, yaye nabani na owayethandabuza ukuba uYesu uvusiwe wayenokuzibuzela kuyo. (1 Korinte 15:6) Kunokuba lula ukuphikisa ingqina elinye okanye amabini, kodwa kunokuba nzima ukuphikisa abantu abangama-500 okanye ngaphezulu.
Kwakhona, phawula ukuba uPawulos watsho kwade kwakabini ukuba ukufa, ukungcwatywa nokuvuswa kukaYesu ‘kwakuseZibhalweni.’ Ukufa, ukungcwatywa nokuvuswa kukaYesu kwangqina ukuba iziprofeto ezingoMesiya ezikwiZibhalo zesiHebhere zizalisekile, nto leyo eyayingqina ukuba uYesu unguMesiya ekwakuthiwe uyeza.
Nangona kwakukho abantu ababembonile uYesu emva kokuvuswa kwakhe, kwakusekho abantu ababengakholelwa ukuba uvusiwe. Phofu abantu abanjalo basekho nanamhla oku. Abanye bathi umzimba wakhe webiwa ngabafundi bakhe baza bathi uvusiwe. Noko ke, abafundi babengenakukwazi ukugqitha kumajoni aseRoma awayegade ingcwaba. Abanye bathi abantu ababona uYesu babebona nje umbono. Noko ke, loo nto ayinasihlahla kuba kaloku uYesu wabonakala kubantu abaninzi ngamaxesha ahlukahlukeneyo. Kwakhona, ngaba umntu osembonweni angosa intlanzi aze ayinike abantu ukuba bayitye, njengoko wenzayo uYesu eGalili emva kokuvuswa kwakhe? (Yohane 21:9-14) Ngaba umntu osembonweni ebenokucela abantu ukuba bambambe?—Luka 24:36-39.
Ukanti, abanye bathi uvuko lukaYesu bubuxoki nje obacingwa baza basasazwa ngabafundi bakaYesu. Kodwa babeza kuzuza ntoni abafundi ngokwenza loo nto? Ukuxelela abantu ukuba uYesu uvusiwe kwabenza bahlekwa, batshutshiswa baza babulawa abafundi. Ngaba babenokubeka ubomi babo esichengeni esingaka kuba nje befuna ukusasaza ubuxoki? Ngaphezu koko, baqala baxelela abantu baseYerusalem, kanye kwindawo ekwakukho kuyo abachasi ababekhangela naliphi na ithuba lokubacim’ igama.
Uvuko lwaluyeyona nto yayisenza abafundi babe nesibindi sokushumayela ngeNkosi yabo nangona babetshutshiswa ngolunya. Uvuko lwaba yimfundiso ephambili yamaKristu. AmaKristu enkulungwane yokuqala akazange abeke ubomi bawo esichengeni ukuze afundise nje ngomfundisi osisilumko nowabulawayo. Abeka ubomi bawo esichengeni ukuze ashumayele ngokuvuswa kukaYesu, kuba kwakungqina ukuba uyaphila, unguKristu uNyana kaThixo, umntu onamandla nowayebaxhasa yaye ebakhokela. Ukuvuswa kwakhe kwakuthetha ukuba nabo baza kuvuswa ekufeni. Ukuba uYesu wayengavuswanga, ngebungekho ubuKristu, yaye nathi ngesingazange sive ngaye.
Noko ke, kusinceda ngantoni thina namhlanje ukuvuswa kukaKristu?
^ isiqe. 5 EBhayibhileni, igama lesiGrike eliguqulelwe ngokuthi “uvuko” lithetha “ukuphakama kwakhona.” Libonisa ukuba loo mntu uye waphila kwakhona, wangulaa mntu ebenguye ngaphambi kokuba afe.
^ isiqe. 13 Ukuthi ‘abalishumi elinesibini’ yenye indlela yokuthi “abapostile,” nangona bakha bali-11 emva kokufa kukaYudas Skariyoti. Kwesinye sezihlandlo awabonakala ngazo kubo uYesu, kubonakala ngathi babeli-10 kuphela ababemela abali-12, kuba uTomas wayengekho.—Yohane 20:24.


text:
Eyesi-5—Khuthaza Wena Nentsapho Yakho
“Wonk’ ubani onobuqili uya kwenza ngokwazi.” (IMizekeliso 13:16) Ukuba nolwazi olusisiseko ngezempilo kunokukunceda ukuphaphele ukwenza uhlengahlengiso oluya kwenza wena nentsapho yakho nibe sempilweni.
Qhubeka ufunda. Kumazwe amaninzi zikho iindawo onokuya kuzo ukuze ufumane okanye ufunde iincwadi ezithetha ngemibandela eyahlukahlukeneyo ephathelele ezempilo. Yiya kwezi ndawo ukuze ufunde izinto ezisisiseko ezinokuphucula impilo nezinokukunceda uphephe ukubeka impilo yakho engozini. Kulungele ukwenza utshintsho.
Ukuqhelisela ukwenza ezi zinto kuya kuba yingenelo kubantwana bakho nakubantwana babo. Xa abazali bengumzekelo omhle ngokuphathelele ukutya ukutya okusempilweni, ukucoceka, ukulala ngokwaneleyo, ukwenza umthambo nokuthintela izifo, konke oko kuya kuba yingenelo kubantwana babo.—IMizekeliso 22:6.
Yintoni enye into efunekayo? Ukuze ukwazi ukuphila ngendlela eya kukwenza uhlale usempilweni kufuneka okungakumbi kunokuba nomdla nje kwisiqu sakho. Kunokuba nzima ukwahlukana nemikhwa emibi esele yendele yaye nkqu nokwenza uhlengahlengiso oluncinane kufuna uzimisele. Abanye abazenzi izinto abaziyo ukuba zinokubanceda kwanaxa besengozini yokugula nokufa. Yintoni enokubatshintsha? Njengathi sonke, kufuneka bahlale beyikhumbula eyona njongo yobomi.
Abantu abatshatileyo bafanele bahlale besempilweni yaye bomelele ukuze bancedane. Abazali bafuna ukuqhubeka bexhasa yaye beqeqesha abantwana babo. Abantwana abadala kufuneka banyamekele izalamane zabo ezalupheleyo. Kwakhona basenokunqwenela ukuba luncedo kunokuba babe ngumthwalo kwindawo abahlala kuyo. Konke oku kufuna ukuba ubathande uze ubaxhalabele abanye.
Uxabiso onalo nozinikelo lwakho kuMdali lufanele lukukhuthaze ukuba uzabalazele ukuba sempilweni. Amakholwa anomdla wokulondoloza isipho sobomi asifumene kuThixo. (INdumiso 36:9) Xa sisempilweni siya kukwazi ukuxakeka nangakumbi kwinkonzo esiyenzela uThixo. Asikho isizathu esibaluleke ngakumbi sokukhathalela impilo yakho.
Kunandiphe ukuba sempilweni


text:
- 36 years old
- Date of birth: Mar 29, 1955
- Date of passing: Apr 17, 1991
""Ndihlala ndicinga ngawe mntakwethu ngemihla enzima nangexesha endiziva nililolo ngalo,fane ndixole xa ndibona inzala yakho"."
"Uhlala usengqondweni yam Ntlane maxawambi de ndikufanise nabanye abantu abasadla amazimba. Kubamnandi xa ndibona inzala yakho ndikhumbula naloo mihla yokukhula kwethu kweso sandla sikaMangwenduna. Lala ngoxolo wena wabiya ngenduku amahlahla ekhona.Nomggcana........."
"Chul' ukunyathela. Ntlang' entle!
Amade ngawetyala kuwe Ntlane!"
"Awuzange ubenawo amagama amaninzi kodwa xa uyenza into uyenza ke noba ngubani othini!
Wohlala uhleli ezingcingeni zethu, Ntlane."
to visit this memorial:
Subscribe to receive e-mail notifications when others contribute to this memorial.
Have a suggestion for us?


text:
Isahluko Sesine
Ngubani UYesu Kristu?
Yiyiphi indima ekhethekileyo anayo uYesu?
Wayevela phi?
Wayeluhlobo olunjani lomntu?
1, 2. (a) Kutheni ukwazi umntu odumileyo kungathethi ukuba umazi ngokwenene? (b) Kukuphi ukungaqiniseki okukhoyo ngoYesu?
BANINZI abantu abadumileyo ehlabathini. Abanye badume ekuhlaleni, esixekweni, okanye kwilizwe abahlala kulo. Kanti abanye baziwa ehlabathini lonke. Kodwa ukwazi nje igama lomntu odumileyo akuthethi ukuba umazi ngokwenene. Akuthethi ukuba wazi zonke iinkcukacha ngemvelaphi yakhe nangobuntu bakhe.
2 Abantu ehlabathini lonke baye beva ngoYesu Kristu, nangona wayephila kwisithuba sama-2 000 eminyaka eyadlulayo. Kodwa abaninzi abaqiniseki ncam ukuba wayengubani kanye kanye uYesu. Abanye bathi wayeyindoda nje elungileyo. Abanye bathi wayengomnye nje wabaprofeti. Kanti abanye bakholelwa ukuba uYesu unguThixo yaye ufanele anqulwe. Ngaba kunjalo ngokwenene?
3. Kutheni kubalulekile ukuba wazi inyaniso ngokuphathelele uYesu?
3 Kubalulekile ukuba wazi inyaniso ngokuphathelele uYesu. Ngoba? Ngenxa yokuba iBhayibhile ithi: “Oku kuthetha ubomi obungunaphakade, ukungenisa kwabo ulwazi ngawe, wena ukuphela koThixo oyinyaniso, nangalowo umthumileyo, uYesu Kristu.” (Yohane 17:3) Ngoko ukwazi inyaniso ngoYehova uThixo nangoYesu Kristu kunokukhokelela kubomi obungunaphakade kumhlaba oyiparadesi. (Yohane 14:6) Ngaphezu koko, uYesu usimisela umzekelo obalaseleyo wendlela esimele siphile ngayo nesimele sibaphathe ngayo abanye. (Yohane 13:34, 35) Kwisahluko sokuqala sale ncwadi, siye saxubusha oko kuyinyaniso ngokuphathelele uThixo. Ngoku makhe sihlolisise oko iBhayibhile ikufundisayo ngokwenene ngokuphathelele uYesu Kristu.
UMESIYA OTHENJISIWEYO
4. Lithetha ukuthini igama elithi “Mesiya” nelithi “Kristu”?
4 Kudala ngaphambi kokuzalwa kukaYesu, iBhayibhile yachaza ngokuthumela kukaThixo uMesiya, okanye uKristu. Igama elithi “Mesiya” (elivela kwelesiHebhere) nelithi “Kristu” (elivela kwelesiGrike) omabini athetha “uMthanjiswa.” Oku kubonisa ukuba wayeza kuthanjiswa, okanye amiselwe kwisigxina esikhethekileyo nguThixo. Kwizahluko ezilandelayo zale ncwadi, siza kufunda okungakumbi ngendima ebalulekileyo anayo uMesiya ekuphunyezweni kwezithembiso zikaThixo. Siza kufunda nangeentsikelelo anokusizisela zona uYesu kwanangoku. Noko ke, ngokungathandabuzekiyo, ngaphambi kokuzalwa kukaYesu abaninzi babezibuza ukuba, ‘Ngubani oza kuba nguMesiya?’
5. Yintoni ababeqiniseke ngayo abafundi bakaYesu?
5 Ngenkulungwane yokuqala yeXesha Eliqhelekileyo, abafundi bakaYesu waseNazarete babeqinisekile ukuba unguMesiya owayechaziwe ngaphambili. (Yohane 1:41) Omnye umfundi, ogama linguSimon Petros, wathi kuYesu: “UnguKristu.” (Mateyu 16:16) Kodwa yintoni eyenza ukuba abo bafundi—kuquka nathi—baqiniseke ukuba ngokwenene uYesu unguMesiya othenjisiweyo?
6. Zekelisa indlela uYehova aye wabanceda ngayo abo bathembekileyo ukuba bakwazi ukufanisa uMesiya.
6 Abaprofeti bakaThixo ababephila ngaphambi kukaYesu bachaza iinkcukacha ezininzi ngokuphathelele uMesiya. Ezi nkcukacha zaziza kunceda abantu ukuba bakwazi ukumfanisa. Oku singakuzekelisa ngale ndlela: Masithi ucelwe ukuba uye kwisikhululo esixakekileyo seebhasi okanye sikaloliwe okanye eseenqwelo-moya ukuya kuphuthuma umntu ongazange wambona ngaphambili. Ngaba bekungayi kukunceda ukufumana iinkcukacha ezithile ngaye? Ngokufanayo, ngokusebenzisa abaprofeti beBhayibhile, uYehova uye wanikela iinkcukacha ezithile ngokuphathelele oko uMesiya wayeza kukwenza noko kwakuza kwenzeka kuye. Ukuzaliseka kwezi ziprofeto zininzi kwakuza kunceda abo bathembekileyo ukuba bakwazi ukumfanisa ngokucacileyo.
7. Ziziphi iziprofeto ezibini kwezininzi ezazalisekayo kuYesu?
7 Makhe sihlolisise imizekelo nje emibini. Okokuqala, ngaphezu kwama-700 eminyaka ngaphambili, umprofeti uMika wachaza ukuba Lowo uthenjisiweyo wayeza kuzalelwa eBhetelehem, eyidolophu encinane ekwilizwe lakwaYuda. (Mika 5:2) Wazalelwa phi yena uYesu? Wazalelwa kuyo kanye loo dolophu! (Mateyu 2:1, 3-9) Okwesibini, kumakhulu amaninzi eminyaka ngaphambili, isiprofeto esikuDaniyeli 9:25 sachaza unyaka awayeza kuvela ngawo uMesiya—unyaka wama-29 C.E. * Ukuzaliseka kwezi ziprofeto kwanezinye kwangqina ukuba uYesu unguMesiya othenjisiweyo.
8, 9. Yintoni eyenzekayo ekubhaptizweni kukaYesu eyanikela ubungqina bokuba unguMesiya?
8 Obunye obungqina bokuba uYesu unguMesiya babonakala ngasekupheleni kowama-29 C.E. Lowo ngunyaka uYesu awaya ngawo kuYohane umBhaptizi ukuze abhaptizwe kuMlambo iYordan. UYehova wayethembise ukumnika umqondiso uYohane awayeza kumfanisa ngawo uMesiya. UYohane wawubona loo mqondiso ekubhaptizweni kukaYesu. IBhayibhile ikuchaza ngale ndlela okwenzekayo: “Emva kokuba ebhaptiziwe uYesu ngoko nangoko wenyuka emanzini; yaye, khangela! amazulu avuleka, waza wabona umoya kaThixo usihla njengehobe phezu kwakhe. Khangela! Kwakukho ilizwi eliphuma emazulwini lisithi: ‘Lo nguNyana wam, oyintanda, endikholisiweyo nguye.’” (Mateyu 3:16, 17) Emva kokubona nokuva oko kwenzekayo, uYohane akazange ayithandabuze into yokuba uYesu wayethunywe nguThixo. (Yohane 1:32-34) Ngalo kanye olo suku lokuthululwa komoya kaThixo, okanye amandla akhe asebenzayo, uYesu waba nguMesiya, okanye uKristu, lowo umiselwe njengeNkokeli noKumkani.—Isaya 55:4.
9 Ukuzaliseka kweziprofeto zeBhayibhile kwanobungqina obanikelwa nguYehova uThixo uqobo, kubonisa ngokucacileyo ukuba uYesu unguMesiya othenjisiweyo. Kodwa iBhayibhile iphendula neminye imibuzo emibini ebalulekileyo ephathelele uYesu Kristu: Wayevela phi, yaye wayeluhlobo olunjani lomntu?
WAYEVELA PHI UYESU?
10. Ifundisa ntoni iBhayibhile ngobukho bukaYesu ngaphambi kokuza kwakhe emhlabeni?
10 IBhayibhile ifundisa ukuba uYesu wayephila ezulwini ngaphambi kokuza kwakhe emhlabeni. UMika waprofeta ukuba uMesiya wayeza kuzalelwa eBhetelehem yaye wongezelela wathi imvelaphi Yakhe “isusela kumaxesha angaphambili.” (Mika 5:2) Kanti naye uYesu wayikhankanya kaninzi into yokuba wayephila ezulwini ngaphambi kokuba azalwe njengomntu. (Yohane 3:13; 6:38, 62; 17:4, 5) Ngoxa wayephila njengesidalwa somoya ezulwini, uYesu wayenolwalamano olukhethekileyo noYehova.
11. IBhayibhile ibonisa njani ukuba uYesu ungoyena Nyana uxabisekileyo kaYehova?
11 UYesu ungoyena Nyana uxabisekileyo kaYehova—yaye siyaqondakala isizathu soko. Ubizwa ngokuba ‘lizibulo kwindalo yonke,’ kuba uyindalo yokuqala kaThixo. * (Kolose 1:15) Kukho nenye into eyenza ukuba lo Nyana akhetheke. ‘Ungokuphela koNyana amzeleyo.’ (Yohane 3:16) Oku kuthetha ukuba nguYesu kuphela odalwe nguThixo ngokungqalileyo. Kwakhona nguYesu kuphela owasetyenziswa nguThixo xa wayedala zonke ezinye izinto. (Kolose 1:16) Kanti uYesu ukwabizwa ngokuba ‘nguLizwi.’ (Yohane 1:14) Oku kuthetha ukuba wayesisithethi sikaThixo, ngokungathandabuzekiyo edlulisela izigidimi nemiyalelo kwabanye oonyana bakaYise, abomoya nabenyama.
12. Sazi njani ukuba uNyana wamazibulo akalingani noThixo?
12 Ngaba lo Nyana wamazibulo uyalingana noThixo, njengokuba abanye bekholelwa njalo? IBhayibhile ayikufundisi oko. Njengoko sibonile kwisiqendu esingaphambili, uNyana wadalwa. Ngoko kucacile ukuba wayenesiqalo, kanti yena uYehova uThixo akanasiqalo nasiphelo. (INdumiso 90:2) UNyana okuphela kozelweyo akazange nanini na azame ukuzilinganisa noYise. IBhayibhile iyichaza ngokucacileyo into yokuba uYise mkhulu kunoNyana. (Yohane 14:28; 1 Korinte 11:3) NguYehova kuphela ‘onguThixo uSomandla.’ (Genesis 17:1) Ngoko, akukho namnye olingana naye. *
13. Ithetha ukuthini iBhayibhile xa ibhekisela kuNyana ‘njengomfanekiso kaThixo ongabonakaliyo’?
13 UYehova kunye noNyana wakhe wamazibulo bebenandipha ulwalamano oluqinileyo kangangamawaka ezigidi zeminyaka—kude kudala ngaphambi kokudalwa komhlaba nesibhakabhaka. Bamele ukuba babethandana gqitha! (Yohane 3:35; 14:31) Lo Nyana uthandekayo wayefana twatse noYise. Kungenxa yoko le nto iBhayibhile isithi “ungumfanekiso kaThixo ongabonakaliyo.” (Kolose 1:15) Kanye njengokuba unyana ongumntu esenokuxelisa uyise ngeendlela ezahlukahlukeneyo, naye lo Nyana wasezulwini waxelisa iimpawu nobuntu bukaYise.
14. Kwenzeka njani ukuba uNyana kaYehova okuphela kozelweyo azalwe njengomntu?
14 Lo Nyana kaYehova ukuphela kozelweyo wathi ngokuzithandela walishiya izulu waza kuphila njengomntu emhlabeni. Kodwa usenokuba uyazibuza ukuba, ‘Kwenzeka njani ukuba isidalwa somoya sizalwe njengomntu?’ UYehova wakwenza ngommangaliso oku. Wabufudusa ezulwini ubomi boNyana wakhe wamazibulo, wabufaka esibelekweni sentombi enyulu yomYuda egama linguMariya. Kwakungabandakanyekanga yise ungumntu. Ngaloo ndlela uMariya wazala unyana ofezekileyo waza wamthiya igama elinguYesu.—Luka 1:30-35.
WAYELUHLOBO OLUNJANI LOMNTU UYESU?
15. Sinokutsho njani ukuba uYesu usinceda simazi ngakumbi uYehova?
15 Oko uYesu wakuthethayo nawakwenzayo xa wayesemhlabeni kusinceda ukuba simazi kakuhle. Ngaphezu koko, kusinceda ukuba simazi ngakumbi noYehova. Kutheni sisitsho nje? Kaloku khumbula ukuba lo Nyana umxelisa ngokugqibeleleyo uYise. Kungenxa yoko le nto uYesu wathi komnye wabafundi bakhe: “Lowo undibonileyo mna umbonile noBawo.” (Yohane 14:9) Iincwadi ezine zeBhayibhile ezibizwa ngokuba ziincwadi zeVangeli—uMateyu, uMarko, uLuka noYohane—zisixelela okuninzi ngobomi, izenzo neempawu zikaYesu Kristu.
16. Sisiphi esona sigidimi siphambili esasasazwa nguYesu, yaye wayezifumana phi iimfundiso zakhe?
16 UYesu wayesaziwa ‘njengoMfundisi.’ (Yohane 1:38; 13:13) Wayefundisa ntoni? Ngokuyintloko isigidimi sakhe sasiphathelele “iindaba ezilungileyo zobukumkani”—oko kukuthi, uBukumkani bukaThixo, urhulumente wasezulwini oza kulawula wonke umhlaba uze ubazisele iintsikelelo ezingunaphakade abantu abathobekileyo. (Mateyu 4:23) Wayesifumana phi esi sigidimi? UYesu uqobo wathi: “Oko ndikufundisayo asikokwam, kodwa kokwalowo wandithumayo,” oko kukuthi, uYehova. (Yohane 7:16) UYesu wayesazi ukuba uYise ufuna abantu bazive iindaba ezilungileyo zoBukumkani. KwiSahluko 8 siza kufunda okungakumbi ngoBukumkani bukaThixo noko buza kukufeza.
17. Wayefundisa phi uYesu, yaye kwakutheni ukuze azibhokoxe ekufundiseni abanye?
17 Wayefundisa phi uYesu? Naphi na apho wayefumana khona abantu—emaphandleni, ezixekweni, kwiindawo zembutho, nakwimizi ngemizi. UYesu akazange alindele ukuba abantu beze kuye. Kodwa yena waya kubo. (Marko 6:56; Luka 19:5, 6) Kwakutheni ukuze uYesu azibhokoxe ngaloo ndlela aze achithe ixesha lakhe elininzi kangako eshumayela yaye efundisa? Kungenxa yokuba yayikukuthanda kukaThixo oko. UYesu wayesoloko esenza ukuthanda kukaYise. (Yohane 8:28, 29) Kodwa kukho nesinye isizathu sokushumayela kwakhe. Wayenovelwano ngezihlwele zabantu ezazisiza kuye. (Mateyu 9:35, 36) Zazingahoywanga ziinkokeli zazo zonqulo, ezazifanele zizifundise inyaniso ngoThixo nangeenjongo zakhe. UYesu wayeyazi indlela ekwakubaluleke ngayo ukuba abantu beve isigidimi soBukumkani.
18. Ziziphi iimpawu zikaYesu ozifumanisa zinomtsalane ngakumbi?
18 UYesu wayenothando nobubele. Ngoko kwakulula ngabantu ukuba beze kuye. Nkqu nabantwana babekuthanda ukuza kuye. (Marko 10:13-16) UYesu wayengenamkhethe. Wayebuthiyile ubuqhetseba nokungekho sikweni. (Mateyu 21:12, 13) Ngexesha kanye amabhinqa awayejongelwa phantsi ngalo, yena wawaphatha ngesidima. (Yohane 4:9, 27) UYesu wayethobeke ngokwenene. Ngesinye isihlandlo wahlamba iinyawo zabapostile bakhe, msebenzi lowo owawusenziwa sisicaka.
19. Nguwuphi umzekelo obonisa ukuba uYesu wayezikhathalele iintswelo zabanye?
19 UYesu wayezikhathalele iintswelo zabanye. Oku sikubona ngokukhethekileyo ekwenzeni kwakhe imimangaliso yokuphilisa abaninzi ngamandla omoya kaThixo. (Mateyu 14:14) Ngokomzekelo, enye indoda eyayineqhenqa yeza kuYesu yaza yathi: “Ukuba nje uyathanda, unako ukundenza ndihlambuluke.” UYesu wavakalelwa kukubona intlungu ekuyo le ndoda. Ngovelwano uYesu wolula isandla sakhe waza wayichukumisa le ndoda, esithi: “Ndiyathanda. Hlambuluka.” Yatsho yaphila! (Marko 1:40-42) Ngaba unokuyithelekelela indlela emele ukuba yavuya ngayo loo ndoda?
WATHEMBEKA KWADA KWASA EKUPHELENI
20, 21. UYesu wasimisela njani umzekelo wokumthobela ngokunyanisekileyo uThixo?
20 UYesu wamisela owona mzekelo ubalaseleyo wokumthobela ngokunyanisekileyo uThixo. Wahlala ethembekile kuYise wasezulwini phantsi kwayo yonke inkcaso neembandezelo. UYesu wazixhathisa ngokuqinileyo nangokuphumelelayo izilingo zikaSathana. (Mateyu 4:1-11) Ezinye izalamane zikaYesu zamchasa, zada zathi “ushiywe ziingqondo.” (Marko 3:21) Kodwa uYesu akazange akuvumele oko ukuba kumdimaze; waqhubeka nokwenza umsebenzi kaThixo. Nakubeni wayenyeliswa yaye ephathwa kakubi, uYesu wabonisa ukuzeyisa, engazange nakanye azame ukubenzakalisa abo bamchasayo.—1 Petros 2:21-23.
21 UYesu wahlala ethembekile kwada kwasa ekufeni —ebulawa kabuhlungu nangenkohlakalo ziintshaba zakhe. (Filipi 2:8) Khawucinge nje ngentlungu awayinyamezelayo ngosuku lokugqibela lokuphila kwakhe njengomntu. Wabanjwa, wamangalelwa ngamangqina obuxoki, wagwetywa ngabagwebi abakhohlakeleyo, wenziwa intlekisa zizihlwele, waza wathuthunjiswa ngamajoni. Njengoko wayebethelelwe esibondeni somthi, waphefumla okokugqibela waza wadanduluka esithi: “Kufeziwe!” (Yohane 19:30) Kodwa ngosuku lwesithathu emva kokufa kukaYesu, uYise wasezulwini wamvusela kubomi bomoya kwakhona. (1 Petros 3:18) Emva kweeveki ezimbalwa, wabuyela ezulwini. Apho “wahlala phantsi ngasekunene kukaThixo” elindele ukunikwa igunya lokulawula njengokumkani.—Hebhere 10:12, 13.
22. Yintoni awayifezayo uYesu ngokuhlala kwakhe ethembekile de kuse ekufeni?
22 Yintoni awayifezayo uYesu ngokuhlala kwakhe ethembekile de kuse ekufeni? Eneneni ukufa kukaYesu kusivulele ithuba lokuphila ngonaphakade kumhlaba oyiparadesi, nto leyo eyayiyinjongo kaYehova ntlandlolo. Indlela ukufa kukaYesu okulivula ngayo ithuba elinjalo iza kuxutyushwa kwisahluko esilandelayo.
^ isiqe. 7 Ukuze ufumane inkcazelo ngesiprofeto sikaDaniyeli esazalisekayo kuYesu, bona iSihlomelo, kwiphepha 197-9.
^ isiqe. 11 UYehova ubizwa ngokuba nguBawo kuba unguMdali. (Isaya 64:8) Ekubeni uYesu wadalwa nguThixo, ubizwa ngokuba nguNyana kaThixo. Ngenxa yeso sizathu, nezinye izidalwa zomoya kuquka umntu wenyama uAdam, zibizwa ngokuba ngoonyana bakaThixo.—Yobhi 1:6; Luka 3:38.
^ isiqe. 12 Ukuze ufumane ubungqina obungakumbi bokuba uNyana akalingani noThixo, bona iSihlomelo, kwiphepha 201-4.


text:
RESOCIALIZACIJOS IR TEISINIŲ PASLAUGŲ CENTRAS, VŠĮIkhadi engabonakaliyo
RESOCIALIZACIJOS IR TEISINIŲ PASLAUGŲ CENTRAS, VŠĮ
Amashishini social, Amaziko karhulumente, Ekuxoxweni kwamatyala embambano, Iingcebiso zomthetho, Iinkonzo zentlalo +17
Ushicelelo
I-IV 8:00-17:00
V 8:00-15:45
- RESOCIALIZACIJOS IR TEISINIŲ PASLAUGŲ CENTRAS, VŠĮ
Imephu
Umsebenzi udidi
Amashishini social, Amaziko karhulumente, Ekuxoxweni kwamatyala embambano, Iingcebiso zomthetho, Iinkonzo zentlalo, Iinkonzo zentlalo lithuania, Iinkonzo zomthetho, Imibutho engenzi-nzuzo, Imibutho, iimanyano kunye neminye imibutho, Inkxaso yoluntu, Izayamaniso, Izibonelelo, Kwiingxoxo zolwaphulo, Kwimibutho yoluntu, Kwimo yentlalo, Oonontlalontle, Uhlanganiso lwentlalo, Ukhuseleko lasekuhlaleni, Umangalelwano, Uncedo lwezomthetho, Wezemali, inshorensi, umthetho, Zoluntu nonciphiso
Ikhowudi qr
vCard
Website
Igama site: rtpc.lt - Svetain


text:
1:1 UPawulos, umkhonzi kathixo, umpostile ke kaYesu Kristu, ngokokholo lwabanyulwa bakaThixo, nokuyazi inyaniso engokokuhlonela uThixo;
1:2 ngethemba lobomi obungunaphakade, awathi uThixo, ongenakuxoka, wabubeka idinga ngaphambi kwamaxesha angunaphakade,
1:3 walibonakalisa ke ilizwi lakhe ngamaxesha angawalo, ngokuvakalisa endakuphathiswayo mna, ngokommiselo woMsindisi wethu uThixo:
1:4 kuTito, umntwana wam wenene ngokwaselukholweni, esinobudlelane ngalo: Makube lubabalo, noxolo oluvela kuThixo uYise, nakuYesu Kristu, uMsindisi wethu.
1:5 Ndakushiya eKrete ngenxa yoku, ukuze uhambise ukuzilungisa izinto eziseleyo, umise amadoda amakhulu kwimizi ngemizi, njengoko ndakumisela ngako mna:
1:6 ukuba umntu ungongenakumangaleleka, eyindoda yamfazi mnye enabantwana abakholiweyo, abangamiselwa tyala lakuzibhubhisa, abangaswele kuthobela mntu.
1:7 Kuba umveleli umelwe kukuba ngongenakumangaleleka, njengegosa likaThixo; angabi ngowenza ukuzithandela kwakhe; angabi ngoqumba msinya; angabi ngogeziswa yiwayini; angabi ngumbethi; angabi ngongxamela nzuzo imbi.
1:8 Umelwe kukuthi abe ngobuka iindwendwe, umthandi wokulungileyo, onesidima, olilungisa, ongcwele, onokuzeyisa;
1:9 ebambelele ezwini elithembekileyo ngokwemfundiso, ukuze abe nako ukuvuselela ngayo imfundiso ephilileyo, nokubohlwaya badane abaphikayo.
1:10 Kuba baninzi abathethi bezinto ezingento nabakhohlisi, abaswele intobeko, ngokukodwa abo bolwaluko,
1:11 abamelwe kukuvingcwa imilomo; abathi izindlu ziphela bazibhukuqe, befundisa izinto ezingafanelekileyo ngenxa yenzuzo embi.
1:12 Wathi omnye wabo, kwaumprofeti wakowabo, AmaKrete ahlala engamaxoki, amarhamncwa amabi, amadla-kudla angasebenziyo.
1:13 Obo bungqina buyinene. Ngenxa yeli thuba bohlwaye kabukhali, badane, ukuze baphile elukholweni;
1:14 banganyamekeli zintsomi zabuYuda, namithetho yabantu abayinikela umva inyaniso.
1:15 Izinto zonke zihlambulukile kwabahlambulukileyo; kwabadyobhekileyo nabangakholwayo, akukho nto ihlambulukileyo; kusuke kwadyobheka nengqiqo nesazela sabo.
1:16 Bayavuma ukuba bayamazi uThixo; kanti ngayo imisebenzi bayamkhanyela, bengamasikizi, bengabangevayo, nakumsebenzi wonke olungileyo bengenakucikideka.
2:1 Ke wena, thetha izinto eziyifaneleyo imfundiso ephilileyo;
2:2 ukuba amadoda amakhulu abe ziingcathu, andileke, abe nesidima, aphile elukholweni, eluthandweni, elunyamezelweni;
2:3 ukuba abafazi abakhulu kwangokunjalo babe nesimilo esibafaneleyo, bangabi ngabatyholi; bangazilahleli kwiwayini eninzi; bafundise okuhle;
2:4 ukuze bayale abafazana ukuba babe nesidima, bawathande amadoda abo, babathande abantwana babo,
2:5 babe nesidima, babe nyulu, basebenze ezindlwini zabo, babe nokulunga, bawathobele awabo amadoda, ukuze ilizwi likaThixo linganyeliswa.
2:6 Kwangokunjalo amadoda amatsha wayale ukuba abe nesidima.
2:7 Ezintweni zonke zenze umzekelo wemisebenzi emihle;
2:8 emfundisweni ube ngomsulwa, ngondilekileyo, ngolizwi liphilileyo, lingenakugwetywa; ukuze ochasayo abe neentloni, engenanto imbi yakuthetha ngani.
2:9 Amakhoboka wathethele ukuba azithobele iinkosi zawo, abe ngakholekileyo kakuhle ezintweni zonke, engaphiki; angashinti;
2:10 asuke abonakalalise konke ukuthembeka okulungileyo, ukuze ayivathise imfundiso yoMsindisi wethu uThixo ezintweni zonke.
2:11 Kuba lubonakele kubantu bonke ubabalo lukaThixo, lulolusindisayo;
2:12 lusiqeqesha ukuze sithi, sikuncama ukungahloneli Thixo nokukhanuka okukokwehlabathi, sihlale ngokunesidima, nangokubulungisa, nangokuhlonela uThixo, kweli phakade langoku;
2:13 silinde ithemba elinoyolo, nembonakalo yobuqaqawuli boThixo omkhulu, uMsindisi wethu uYesu Kristu,
2:14 owazinikela ngenxa yethu, ukuze asikhulule ngokusihlawulela kuko konke ukuchasa umthetho, azihlambululele abantu abangabakhe, abazondelela imisebenzi emihle.
2:15 Ezi zinto zithethe, uvuselele, wohlwaye ngawo wonke ummiselo. Makungabikho namnye ukudelayo.
3:1 Bakhumbuze ukuba bathobele oozilawuli noomagunya, baphulaphule abaphathi, bawulungele wonke umsebenzi olungileyo.
3:2 Mabanganyelisi namnye umntu, bangabi nakulwa, babe nokuthantamisa, bebonakala benobulali bonke kubantu bonke.
3:3 Kuba nathi sibe sifudula singabasweli-kuqonda, singeva, silahleka, sikhonza iinkanuko neziyolo ngeziyolo, sihleli ngolunya nomona, sinezothe, sithiyana.
3:4 Kodwa kuthe kwakubonakala ububele bukaThixo, uMsindisi wethu, nokuthanda kwakhe abantu,
3:5 kungengamisebenzi esebulungiseni esayenzayo thina, kungokwenceba yakhe, wasisindisa ngentlambululo yokuzalwa ngokutsha, nangokuhlaziya koMoya oyiNgcwele;
3:6 awamthululayo phezu kwethu ngokobutyebi, ngoYesu Kristu uMsindisi wethu;
3:7 ukuze sithi, sigwetyelwe ngobabalo lwalowo, sibe ziindlalifa zobomi obungunaphakade ngokwethemba.
3:8 Lithembekile ilizwi elo; nezo zinto ndinga ungaziqinisela, ukuze banyameke, benze imisebenzi emihle, abo bakholiweyo kuThixo. Ezo zinto zintle, zinokubanceda abantu.
3:9 Ke yona imibuzo yobudenge, nemilibo yokuzalwa, neenkani, nokulwa ngawo umthetho, zinxweme, kuba azincedi lutho, asinto zanto.
3:10 Umntu ongumahlukanisi, akuba elulekwe kanye nokuba kukabini, mmangale;
3:11 usazi ukuba onjalo ugwenxeke kwaphela; uyona, ezigwebile ngokwakhe.
3:12 Xenikweni ndithe ndathuma kuwe uArtemas, nokuba nguTikiko, khawuleza uze kum eNikopolis; kuba ndigqibe kwelokuba ndobudlulisa ubusika khona apho.
3:13 UZenas, umqondisi-mthetho, noApolos, baxhobisele indlela ngokunyameka, ukuze bangasweli nto.
3:14 Abethu mabafunde ke ukwenza imisebenzi emihle yokunceda abaswele kanzima, ukuze bangabi ngabangenasiqhamo.
3:15 Bayakubulisa bonke abanam. Babulise abo basithandayo ngokwaselukholweni. Ubabalo malube nani nonke. Amen.


text:
JULAYI 2, 2013
ERASHIYA
Inkundla YaseYurophu Ithethelela Amalungelo AmaNgqina KaYehova
ENEW YORK—NgoLwesine, ngoJuni 6, 2013, iNkundla YaseYurophu Yamalungelo Abantu yagunyazisa iRashiya ukuba ihlawule inkosikazi engu V. Zhukova no Y. Avilkina imali engange R65 000 ngamnye wabo. Urhulumente waseRashiya wathatha iingxelo zonyango eziyimfihlo zenkosikazi uZhukova noAvilkina ngaphandle kwemvume yabo. Inkundla yathi abasemagunyeni baseRashiya bophule umthetho ngokuthatha baze basebenzise inkcazelo eyimfihlo yezonyango yala makhosikazi.
Isigwebo seli tyala senziwa emva kweminyaka emihlanu lixoxwa. Ngo-2007 iSekela loMtshutshisi waseSt. Petersburg lathi kwizibhedlele ezikwesi sixeko zikhuphe zonke iingxelo zonyango “zokungavumi utofelo-gazi kwamaNgqina kaYehova” zize zisiwe kwiofisi yomtshutshisi, kungakhange kucelwe mvume yezigulana. Ngoko ngo-Matshi 9, 2009, amaNgqina afaka isimangalo esithi Avilkina and Others v. Russia kwiNkundla yaseYurophu. Kwisigwebo sayo, le Nkundla yathi iRashiya “iyacinezela” yaye “bekungekho sizathu” sokuba inikezele ngeengxelo zonyango kuba ziyimfihlo.
Ethetha ngeli tyala uGrigory Martynov osisithethi samaNgqina kaYehova eRashiya wathi: “Esi sigqibo senziwe yiNkundla yaseYurophu siza kunceda abemi baseRashiya, nabamanye amazwe aphantsi kweYurophu ukuba akhusele amalungelo awo.”
Fowunela:
UJ. R. Brown, Office of Public Information, tel. +1 718 560 5000
ERussia: EGrigory Martynov, tel. +7 812 702 2691
Funda Okungakumbi
Kutheni AmaNgqina KaYehova Engakwamkeli Ukutofelwa Igazi?
Buninzi ubuxoki obuthethwayo ngamaNgqina kaYehova nokungakwamkeli kwawo ukutofelwa igazi. Funda inyaniso ngento esiyikholelwayo.


text:
Iimpendulo Zemibuzo YeBhayibhile
Kutheni kubalulekile ukuba sikhumbule ukufa kukaYesu?
Ukufa kukaYesu sesona siganeko sibalulekileyo embalini—wafa ukuze abuyisele ubomi babantu kwinto obumele bube yiyo kakade. Umntu akazange adalwe eneengcinga zokwenza izinto ezimbi, agule okanye afe. (Genesis 1:31) Isono saqala emhlabeni ngenxa yendoda yokuqala, uAdam. UYesu wancama ubomi bakhe ukuze asisindise kwisono nokufa.—Funda uMateyu 20:28; eyabaseRoma 6:23.
Indlela uThixo asithanda ngayo yamenza wathumela uNyana wakhe emhlabeni ukuze asifele. (1 Yohane 4:9, 10) UYesu wayalela abafundi bakhe ukuba bakhumbule ukufa kwakhe besebenzisa isonka newayini. Ukwenjenjalo nyaka ngamnye kuya kubonisa indlela esiluxabisa ngayo uthando lukaThixo nolukaYesu.—Funda uLuka 22:19, 20.
Ngubani omele atye kwesi sonka newayini?
Xa uYesu wayexelela abafundi bakhe ukuba bakhumbule ukufa kwakhe, wathetha ngomnqophiso okanye isivumelwano. (Mateyu 26:26-28) Esi sivumelwano savula ithuba lokuba bona kunye nenani eliqingqiweyo labantu, babe ngookumkani nababingeleli kunye naye ezulwini. Nangona izizigidi zabantu abakhumbula ukufa kukaYesu, ngaba kulo mnqophiso kuphela abatyayo kwisonka newayini.—Funda iSityhilelo 5:10.
Sekumalunga neminyaka eyi-2 000 uYehova ekhetha abo baza kuba ngookumkani. (Luka 12:32) Bona bambalwa kunabo baza kuphila emhlabeni ngonaphakade.—Funda iSityhilelo 7:4, 9, 17.
Funda Okungakumbi
ISikhumbuzo Sokufa KukaYesu
Nyaka ngamnye izigidi zabantu ziyadibana ukuze zenze isikhumbuzo sokufa kukaYesu. Uyamenywa ukuba ubekho ukuze ufunde indlela esi siganeko sibalulekileyo esikuchaphazela ngayo.
Intlawulelo—Esona Sipho Sikhulu SikaThixo
Yintoni intlawulelo? Unokungenelwa njani kuyo?
Ngaba UYesu Wafela Emnqamlezweni?
Abantu abaninzi bawujonga umnqamlezo njengolona phawu ludumileyo lwamaKristu. Ngaba simele siwusebenzise ekunquleni?


text:
UVUKANI! 2007-11
Ngaba Umele Uthembe Yonke Into?
Funda ubungqina bokuba ufanele uyithembe iBhayibhile.
Incwadi Ekhethekileyo
Funda izinto ezibalulekileyo ngeBhayibhile nento eyenza ikhetheke ngokwenene.
1. Ichanile Ngokwembali
Ngaba iBhayibhile ichanile ngokwembali nakwizinto ezingenamsebenzi?
2. Ababhali Bayo Banyanisekile
IBhayibhile inikela ubungqina obuninzi bokuba yabhalwa ngamadoda anyanisekileyo.
3. Iyavumelana
Abantu abayi 40 bebenokuyibhala njani incwadi evumelana ngolu hlobo nenomxholo omnye?
4. Ichanile Ngokwenzululwazi
IBhayibhile asiyoncwadi yesayensi, kodwa ngaba ichanile ngokwenzululwazi?
5. Iziprofeto Ezisele Zizalisekile
IBhayibhile izele ziziprofeto. Ngaba zikho esele zizalisekile?


text:
- Date of passing: Jul 20, 1995
"Loo mini isathe thaa engqondweni yam ngathi bekuyizolo!
Zagungxulwa izisekelo babhengcwa ubuze bethu ukuze sizimilisele kulowo useNyangweni.
Siyazingca ngawe Majuta!"
"Loo mini isathe thaa engqondweni yam ngathi bekuyizolo!
Zagungxulwa izisekelo babhengcwa ubuze bethu ukuze sizimilisele kulowo useNyangweni.
Siyazingca ngawe Majuta!"
""Ngwenduna! ndithi ndakucinga ngawe ndive intliziyo yam ichulumancile. Ndohlala ndibulela ukuba noMzalikazi onguwe. Imihla ngemihla sivuna kwiziqhamo zesosandla sakho esinobubele. INkosi mayikukhanyisele ngokhanyiso olungacimiyo."
"Ngwenduna, Mdlangathi, Majuta!
Intliziyo iyaphuphuma lulonwabo lokwazi ukuba ubuncwane bobomi kaloku nje babekelwa isiseko esisiso yimisebenzi yakho gorhakazi!
Izindlu zamaNtlane zikothulela umnqwazi. Umendo wawuthozamela, ntombindini kaMhlola."
"Asimsoli nganto uThixo koko siphakamisa izandla sisithi ufanelwe kukubongwa ntsuku zonke. Nangale mini yokunduluka kwakho waye lawula. Sohlala sikukhumbula Ngwenduna."
"Asimsoli nganto uThixo koko siphakamisa izandla sisithi ufanelwe kukubongwa ntsuku zonke. Nangale mini yokunduluka kwakho waye lawula. Sohlala sikukhumbula Ngwenduna."
"Ngobukho bakho Ntlangwane; ngengqeqesho yakho, ngeemfundiso zakho; ngemithandazo yakho; for the sacrifices you made: kwade kwazuza de kwaxhamla nathi kwizizukulwana ezikulandelayo! Kuba wena waba sisikhukhukazi senene: wafukama de wafukama nothando olufikelela ezizweni. Ngaphandle kwemfudumalo yothando lwakho inzala yakho kude kuse kwizizukulwana ngeyinge nje! Ndiyakubulela Majuta! Your life did not only touch your immediate family, extended family and people in your immediate vicinity but, it continues to impact even the people you were destined never to meet or to converse with. Kodwa nathi sibuva ubukho bakho kwiziqhamo zomsebenzi wakho omkhulu kubantwana nesizukulwana sakho, Ntombindini kaMhlola!"
"I am what I am because our paths crossed and you engraved life sustaining strategies in my young brain. Kuhle ke Majuta!"
"Namhla ndikuva ucula kamnandi Ngwenduna usithi: "Kungawo amandla avela eNkosini.....""
"Nkomo zobhedu!
Magqangana!!"
"Le nto ingumntu ihlal' ihlal' ikhumbuleke! Isavakala intsholo yakho yamaculo amnandi."
""Mencwa, Ngwenduna, Mngeya, Mdlangathi ngesendithi Noluthando",wabangumzekelo omhle usikhulisa ebunzimeni. Kunamhla sinamagama, saziwa ezizweni. Ngemfundisi zakho asizoyikiseli kukokonke esikwenzayo, siyakwazi ukuzimela kumahla-ndinyuka oBomi. Ngenene wasithwala ngethala njenge-Kangaroo.Siyabulela imizuzu,imihla...neminyaka esayichitha nawe kwikhaya elishushu""
"Majuta! Singabantu abangcono namhla ngenxa yonyamezelo nembulaleko yakho. Siyabulela ngobomi bakho. Imini zolonwabo nempuphuma yothando lwakho zigcwele kwiingcinga zethu imihla ngemihla. Siyambulela uBawo ngobomi bakho."
to visit this memorial:
Subscribe to receive e-mail notifications when others contribute to this memorial.
Have a suggestion for us?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
10 Yaye kwathi kamsinya akuva uAdoni-tsedeki ukumkani waseYerusalem ukuba uYoshuwa uthimbe iAyi+ waza wayitshabalalisa,+ kanye njengoko wayenzile kwiYeriko+ nakukumkani wayo,+ wenjenjalo nakwiAyi nakukumkani wayo,+ nokuba abemi baseGibheyon babenze uxolo noSirayeli+ yaye babeqhubeka bephakathi kwakhe,
2 woyika kakhulu,+ ngenxa yokuba iGibheyon yayisisixeko esikhulu, njengesinye sezixeko zasebukhosini, nokuba yayinkulu kuneAyi,+ yaye onke amadoda ayo ayenamandla.
3 Ngenxa yoko uAdoni-tsedeki ukumkani waseYerusalem+ wathumela kuHoham ukumkani waseHebron+ nakuPiram ukumkani waseYarmuti+ nakuYafiya ukumkani waseLakishe+ nakuDebhiri ukumkani wase-Eglon,+ esithi,
4 “Nyukani nize kum nize nindincede sixabele iGibheyon, ngenxa yokuba yenze uxolo noYoshuwa noonyana bakaSirayeli.”+
5 Koku bahlanganisana ndawonye baza benyuka, ookumkani abahlanu bama-Amori,+ ukumkani waseYerusalem, ukumkani waseHebron, ukumkani waseYarmuti, ukumkani waseLakishe, ukumkani wase-Eglon, aba kunye namaqela abo onke, yaye bamisa inkampu ngaseGibheyon baza balwa nxamnye nayo.
6 Ngelo xesha amadoda aseGibheyon athumela kuYoshuwa kwinkampu eyayiseGiligali,+ esithi: “Ungasiyekeleli isandla sakho emakhobokeni akho.+ Nyuka uze kuthi ngokukhawuleza uze usisindise yaye usincede, kuba bonke ookumkani bama-Amori abangabemi kummandla weentaba baqokelelene ndawonye nxamnye nathi.”
7 Ngoko uYoshuwa wesuka eGiligali wenyuka, yena nabo bonke abantu bemfazwe bekunye naye+ nawo onke amadoda angamakroti anamandla.+
8 Wathi uYehova kuYoshuwa: “Ungaboyiki,+ kuba ndibanikele esandleni sakho.+ Akukho nanye indoda kubo eya kuma nxamnye nawe.”+
9 Waza uYoshuwa wabafikela ngequbuliso. Wenyuka ubusuku bonke evela eGiligali.
10 Yaye uYehova wavusa isiphithiphithi kubo phambi koSirayeli,+ bababulala ngogonyamelo olukhulu eGibheyon+ baza babasukela ngendlela enyukayo eya eBhete-heron bababulala ukufikelela eAzeka+ naseMakeda.+
11 Yaye kwenzeka ukuba ngoxa babesaba phambi koSirayeli kwaye besethambekeni laseBhete-horon, uYehova waphosa amatye amakhulu+ avela ezulwini phezu kwabo ukuya kufikelela eAzeka, bade bafa. Baninzi ngakumbi abafa ngenxa yamatye esichotho kunabo babulawa ngekrele ngoonyana bakaSirayeli.
12 Kwaba ngoko awathi uYoshuwa wathetha kuYehova ngemini uYehova awawanikela ngayo ama-Amori koonyana bakaSirayeli, kwaye wathi emehlweni kaSirayeli:
“Langa,+ nqumama eGibheyon,+
Nawe, nyanga, kwintili yaseAyalon.”+
13 Ngako oko ilanga lanqumama, nenyanga yema ngxi, de uhlanga lwaziphindezela kwiintshaba zalo.+ Akubhalwanga na encwadini kaYashare?+ Yaye ilanga laqhubeka limi ngxi phakathi ezulwini kwaye alizange lingxame ukutshona yangathi yimini iphela.+
14 Yaye ayikho imini eyaba njengaleyo, nokuba kuphambi kwayo okanye emva kwayo, ukuba uYehova aphulaphule ilizwi lomntu,+ kuba uYehova ngokwakhe wayemlwela uSirayeli.+
15 Emva koko uYoshuwa naye wonke uSirayeli owayekunye naye babuyela enkampini eGiligali.+
16 Ngelo xesha aba kumkani bahlanu basaba+ baya kuzifihla kumqolomba waseMakeda.+
17 Ngoko kwanikelwa ingxelo kuYoshuwa, kwathiwa: “Ookumkani abahlanu bafunyenwe bezifihle kumqolomba waseMakeda.”+
18 Waza uYoshuwa wathi: “Qengqelani amatye amakhulu emlonyeni womqolomba nize nabele amadoda ukuba abalinde.
19 Ke nina, musani ukuma ngxi. Sukelani emva kweentshaba zenu, nizibethe ngasemva.+ Ningazivumeli zingene kwizixeko zazo, kuba uYehova uThixo wenu uzinikele ezandleni zenu.”+
20 Yaye kwathi kamsinya akuba uYoshuwa noonyana bakaSirayeli begqibile ukuzibulala ngogonyamelo olukhulu, de ezi zaphela,+ nezo zisindileyo zabaleka zangena kwizixeko ezinqatyisiweyo,+
21 bandula bonke abantu babuyela enkampini, kuYoshuwa, eMakeda ngoxolo. Akukho namnye umntu owabavungamelayo ngolwimi lwakhe oonyana bakaSirayeli.+
22 Waza uYoshuwa wathi: “Wuvuleni umlomo womqolomba nize nikhuphe aba kumkani bahlanu emqolombeni nibazise kum.”
23 Benjenjalo baza babakhupha emqolombeni aba kumkani bahlanu babazisa kuye, ukumkani waseYerusalem,+ ukumkani waseHebron,+ ukumkani waseYarmuti, ukumkani waseLakishe,+ ukumkani wase-Eglon.+
24 Yaye kwathi kamsinya bakuba bebazisile aba kumkani kuYoshuwa, uYoshuwa wabiza onke amadoda akwaSirayeli waza wathi kubaphathi bamadoda emfazwe awayehambe naye: “Yizani ngaphambili. Bekani iinyawo zenu ezixhantini zaba kumkani.”+ Ngoko beza ngaphambili baza bazibeka iinyawo zabo ezixhantini zabo.+
25 Yaye uYoshuwa wathi kubo: “Musani ukoyika okanye ninkwantye.+ Yibani nesibindi nomelele, kuba uya kwenjenje uYehova kuzo zonke iintshaba zenu enilwa imfazwe nazo.”+
26 Emva koko uYoshuwa wabaxabela, wababulala, wabaxhoma kwizibonda ezihlanu, baza bajinga ezibondeni ezo de kwangokuhlwa.+
27 Kwaza kwathi ngexesha lokutshona kwelanga uYoshuwa wayalela, baza baya kubathula ezibondeni+ babaphosa emqolombeni ababezifihle kuwo. Baza babeka amatye amakhulu emlonyeni womqolomba—de kube namhla.
28 UYoshuwa wathimba iMakeda+ ngaloo mini waza wayixabela ngohlangothi lwekrele. Ke yena ukumkani wayo, wamtshabalalisa+ yena nayo yonke imiphefumlo eyayikuyo. Akazange ashiye usindileyo. Ngoko wenza kukumkani waseMakeda+ kanye njengoko wayenzile kukumkani waseYeriko.
29 Waza uYoshuwa naye wonke uSirayeli owayekunye naye badlula eMakeda baya eLibhena baza balwa imfazwe neLibhena.+
30 Ngako oko uYehova wayinikela yona nokumkani wayo esandleni sikaSirayeli, yaye bayixabela yona nayo yonke imiphefumlo eyayikuyo ngohlangothi lwekrele. Abazange bashiye usindileyo kuyo. Ngoko benza kukumkani wayo kanye njengoko babenzile kukumkani waseYeriko.+
31 UYoshuwa naye wonke uSirayeli owayekunye naye badlula eLibhena baya eLakishe+ yaye bamisa inkampu ngakuyo baza balwa imfazwe nayo.
32 Ngako oko uYehova wayinikela iLakishe esandleni sikaSirayeli kangangokude bayithimbe ngosuku lwesibini, yaye bayixabela yona nayo yonke imiphefumlo eyayikuyo ngohlangothi lwekrele,+ njengako konke ababekwenzile eLibhena.
33 Kwaba ngoko awathi uHoram ukumkani waseGezere+ wenyuka ukuya kunceda iLakishe. Ngoko uYoshuwa wamxabela yena nabantu bakhe de akashiya namnye usindileyo kuye.+
34 Waza uYoshuwa naye wonke uSirayeli owayekunye naye badlula eLakishe baya e-Eglon+ baza bamisa inkampu ngakuyo, balwa imfazwe nayo.
35 Yaye bayithimba ngolo suku baza bayixabela ngohlangothi lwekrele, bayitshabalalisa yonke imiphefumlo eyayikuyo ngolo suku, njengako konke ababekwenzile kwiLakishe.+
36 Waza uYoshuwa naye wonke uSirayeli owayekunye naye benyuka e-Eglon baya eHebron+ baza balwa imfazwe nayo.
37 Yaye bayithimba baza bayixabela ngohlangothi lwekrele yona nokumkani wayo nazo zonke iidolophu zayo nayo yonke imiphefumlo eyayikuyo. Akazange ashiye usindileyo, njengako konke awayekwenzile e-Eglon. Ngoko wayitshabalalisa yona nayo yonke imiphefumlo eyayikuyo.+
38 Ekugqibeleni uYoshuwa naye wonke uSirayeli owayekunye naye babuyela eDebhiri+ baza balwa imfazwe nayo.
39 Yaye wayithimba yona nokumkani wayo nazo zonke iidolophu zayo, baza bazixabela ngohlangothi lwekrele yaye bayitshabalalisa yonke imiphefumlo eyayikuyo.+ Akazange ashiye usindileyo.+ Kanye njengoko wayenzile kwiHebron, wenjenjalo nakwiDebhiri nakukumkani wayo, nanjengoko wayenzile kwiLibhena nokumkani wayo.+
40 UYoshuwa waxabela lonke ilizwe elikummandla weentaba+ neNegebhi+ neShefela+ namathambeka+ nabo bonke ookumkani bawo. Akazange ashiye usindileyo, yaye yonke into ephefumlayo+ wayitshabalalisa,+ kanye njengoko uYehova uThixo kaSirayeli wayeyalele.+
41 Wabaxabela uYoshuwa ukususela eKadeshe-bharneya+ ukuya eGaza+ nakulo lonke ilizwe laseGoshen+ ukusa eGibheyon.+
42 Waza uYoshuwa wabathimba bonke aba kumkani nelizwe labo ngaxa linye,+ ngenxa yokuba yayinguYehova uTHIXO kaSirayeli owayelwela uSirayeli.+
43 Emva koko uYoshuwa naye wonke uSirayeli owayenaye babuyela enkampini eGiligali.+
Yithumele
Yithumele
Yoshuwa 10
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=6&Chapter=10&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D6%26Chapter%3D10%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ixabiso lesonka lizakunyuka[1]. Oku kuzakubetha iimpokotho zabo bangathathi-ntweni ikakhulu. u-National Treasury makangenelele aqinisekise ukba ezinkampani zesonka azilonyusi noba kukanjani na ixabiso lesonka. Oku kukhombisa ukucingela abo baxhomekeke kurhulumente ngemali yesibonelelo.
Ukonyuswa kwexabiso lesonka kuzakubangela ukuba abo bazisokolelayo bangabi nanto yakutya kuba isonka yeyona nto ityiwayo.
[1] Bread price likely to rise 10% after hike in wheat import duty, Linda Ensor for Business Day. 11 April 2016.
Mphathiswa wezimali Mnumzana Gordhan kunye nowezorhwebo noshishino Mnumzana Davies
Simemelela kuni ukuba nehlise ngokukhawulezileyo, umrhumo kwingqolowa engena eMzantsi Afrika ngokwangoku ukuze sinqande ukonyuka kwexabiso lesonka kweli. Siphinda futhi sicela ukuba nihlale phantsi neCompetition Commission nibonisane ngendlela ekungenziwa ngayo ukwakhela umkhanyo, kujongisiswe kwaye lulawulwe indlela iinkampani ezenza ngayo imali. Isonka kukutya kuninzi lwabantu abahlelelekileyo. Sicela ukuba niqinisekise ukuba abanakuchaphazeleka xa kusonyuka ixabiso lesonka njengoko kulindelekile. Ixabiso lezinto zobisi (Dairy products) kunye nombona zibangele ukuba konyuke amasi, ubisi kunye nomgubo, izinto zokutya ezibalulekileyo kwikhaya. Amakhaya amaninzi awasakwazi ukuthenga konke okufunekayo ngenxa yokunyuka


text:
Ngaba Ubujonga NjengoYehova Ubuthathaka Babanye?
“Amalungu omzimba abonakala ebuthathaka ngakumbi . . . ayimfuneko.”—1 KOR. 12:22.
1, 2. Yintoni eyayisenza uPawulos abe novelwano kwabo babuthathaka?
SONKE sikhe sibe buthathaka. Ukuhlaselwa ngumkhuhlane nazezinye izigulo ezingephi kusenokusenza buthathaka de kube nzima ukwenza izinto eziqhelekileyo zamihla le. Cinga nje xa kunokuqengqeleka iinyanga uphethwe yiloo mikhuhlane. Ngaba ubungayi kuvuya xa abantu bebonisa uvelwano ngaloo meko ukuyo?
2 Umpostile uPawulos wayesazi kakuhle ukuba kunjani ukucinezeleka, de ube buthathaka, ngenxa yeemeko ezivela ngaphandle nangaphakathi ebandleni. Kukho izihlandlo awade wavakalelwa kukuba akasenamandla akunyamezela. (2 Kor. 1:8; 7:5) Ecinga ngobomi bakhe nobunzima obamehlelayo ngenxa yokuthembeka kwakhe, uPawulos wathi: “Ngubani na obuthathaka, ndize mna ndingabi buthathaka?” (2 Kor. 11:29) Ngokuphathelele amalungu ahlukahlukeneyo ebandla lamaKristu, afaniswa namalungu omzimba, uPawulos wathi lawo “abonakala ebuthathaka ngakumbi . . . ayimfuneko.” (1 Kor. 12:22) Wayetheth’ ukuthini? Kutheni simele sijonge abo babonakala bebuthathaka ngakumbi ngendlela abajongwa ngayo nguYehova? Kuya kusinceda ngantoni ukubajonga ngaloo ndlela?
INDLELA UYEHOVA ABUJONGA NGAYO UBUTHATHAKA BETHU
3. Yintoni enokusenza sibajongele phantsi abo bafuna ukuncedwa ebandleni?
3 Siphila kwihlabathi elizaliswe lukhuphiswano, apho eyona nto iphambili ikukuba namandla nokuba mtsha. Abaninzi benza nantoni na ukuze balungelwe, kungakhathaliseki ukuba banyathela phezu kwabanye. NjengamaKristu asivumelani nomoya onjalo, kodwa sisenokuthi singaqondanga sizibone sele sibajongela phantsi abo basoloko befuna ukuncedwa. Yintoni enokusinceda sijonge umzalwana ngamnye ngendlela ajongwa ngayo nguYehova?
4, 5. (a) Umzekeliso okweyoku-1 kwabaseKorinte 12:21-23 usinceda njani siyiqonde indlela uYehova abujonga ngayo ubuthathaka bethu? (b) Kusinceda njani ukunceda ababuthathaka?
4 Umzekeliso okwincwadi yokuqala eyabhalelwa abaseKorinte nguPawulos usinceda siyiqonde kakuhle indlela uYehova abujonga ngayo ubuthathaka bethu. Kwisahluko 12, uPawulos usikhumbuza ukuba kwanelona lungu lomzimba lincinane libonakala lingaxabisekanga, linomsebenzi walo. (Funda eyoku-1 kwabaseKorinte 12:12, 18, 21-23.) Bambi abakholelwa ekubeni izinto ezikhoyo zazivelela abavumelani nale ngcamango kaPawulos. Noko ke, uphando ngamalungu omzimba lufumanise ukuba eneneni lawo kwakusithiwa akanamsebenzi enza imisebenzi ebalulekileyo. * Ngokomzekelo, bambi babekade berhanela ukuba awukho umsebenzi kacikicane oselunyaweni; kodwa ngoku yaziwa kakuhle into yokuba lo cikicane unceda umzimba ukwazi ukuzinza.
5 Umzekeliso kaPawulos ubalaselisa ukuba onke amalungu ebandla abalulekile. Ngokwahlukileyo kuSathana, osisingela phantsi isidima sabantu, yena uYehova ubagqala ‘njengabayimfuneko’ bonke abakhonzi bakhe, kuquka abo babonakala bebuthathaka ngakumbi. (Yobhi 4:18, 19) Ukwazi oko, kumele kusincede siqonde ukuba sinendima ebalulekileyo ebandleni yaye siyinxalenye yebandla labantu bakaThixo elisehlabathini lonke. Ngokomzekelo, cinga ngexesha owakha wolula ingalo yakho ukuze umntu ototobayo axhathise ngawe. Mhlawumbi kwanyanzeleka ukuba ucothe njengaye. Ngaba olo ncedo aluzange lumshiye enombulelo lwaza nawe lwakushiya wanelisekile? Kaloku, xa sinceda umntu osengxakini, sisala sivuya, sifunde ukuba nomonde, uthando size siqole. (Efe. 4:15, 16) UBawo wethu onothando uyazi ukuba ibandla eliwaxabisayo onke amalungu alo, kungakhathaliseki ubuthathaka bawo, libonisa ukuba lilungelelene yaye linothando.
6. UPawulos wayelisebenzisa njani maxa wambi igama elithi “ubuthathaka” nelithi ‘ukomelela’?
6 Okubangel’ umdla kukuba xa wayebhalela abaseKorinte, uPawulos wasebenzisa igama elithi “ubuthathaka” ebhekisela kwindlela awayejongwa ngayo amaKristu ngabo bangakholwayo nakwindlela awayezijonga ngayo. (1 Kor. 1:26, 27; 2:3) Xa uPawulos wayethetha ngabo “bomeleleyo,” yayingeyonjongo yakhe ukuba kubekho amaKristu acinga ukuba abhetele kunamanye. (Roma 15:1) Eyona nto wayeyithetha kukuba, amaKristu anamava ayemele abe nomonde kulawo angekazinzi enyanisweni.
NGABA SIMELE SITSHINTSHE INDLELA ESIBAJONGA NGAYO?
7. Ziziphi izinto ezinokusenza singabancedi abo basebunzimeni?
7 Xa sinceda ‘isisweli,’ asipheleli nje ekuxeliseni uYehova kodwa naye uye akholiswe sithi. (INdu. 41:1; Efe. 5:1) Noko ke, inyaniso kukuba xa sibajongela phantsi abatsala nzima, sisenokungafuni ukubanceda. Enye ingxaki kukuba xa singayazi into esimele siyithethe, sinokuba neentloni size sizame ukubaphepha abo basebunzimeni. UCynthia, * udade owashiywa yindoda yakhe uthi: “Intliziyo iba lihlwili xa abazalwana bekuphepha okanye bengenzi ngendlela obuyilindele kubahlobo. Xa usebunzimeni, into oyidingayo ngabantu.” UDavide wamandulo wayeyazi kakuhle into yokuphetshwa ngabantu.
8. Yintoni enokusinceda sibe novelwano kwabanye?
8 Enye into enokusinceda sibe novelwano kukukhumbula ukuba abanye abazalwana noodadewethu baye babuthathaka ngenxa yeemeko ezinzima—impilo enkenenkene, intsapho enamalungu angakholwayo, okanye uxinezeleko. Ezi zinto zinokusehlela nathi. Ngaphambi kokuba angene kwiLizwe Lesithembiso, amaSirayeli awayekade ehlwempuzekile yaye ebuthathaka kwilizwe laseYiputa, akhunjuzwa ukuba ayemele ‘angazenzi lukhuni iintliziyo zawo’ kubazalwana bawo abaxhwalekileyo. UYehova wayelindele ukuba abe novelwano kumahlwempu.
9. Yiyiphi eyona nto ifunekayo xa umzalwana ethwaxwe ziingxaki? Zekelisa.
9 Kunokuba sibagwebe okanye sibakrokrele abo basebunzimeni, simele sibathuthuzele. (Yobhi 33:6, 7; Mat. 7:1) Ngokomzekelo: Xa umqhubi wesithuthuthu efika esibhedlele emva kokwenzakala endleleni, ngaba oogqirha baye bazame ukuqonda enoba nguye obangele loo ngozi? Akunjalo, into abayenzayo kukukhawuleza bamncede. Ngokufanayo, xa umzalwana wethu eye wathwaxwa ziingxaki de wabuthathaka, eyona nto ifunekayo kukuba simncede abe nolwalamano oluhle noThixo.
10. Inokwenzeka njani into yokuba babe “zizityebi elukholweni” abanye ababonakala bebuthathaka?
10 Xa sicingisisa ngeemeko zabazalwana bethu, sinokutsho sibubone ngendlela eyahlukileyo ubuthathaka babo. Cinga ngoodade abaye banyamezela ukuchaswa yintsapho kangangeminyaka. Nakuba abanye kubo bebonakala bexhwalekile yaye bebuthathaka, ngaba ukunyamezela kwabo akubonisi ukuba banokholo olungagungqiyo? Xa ubona umama ongenaqabane esiza rhoqo kwiintlanganiso kunye nabantwana bakhe, ngaba akuchukumiseki lukholo nokuzimisela kwakhe? Kuthekani ngabantwana ababambelela nkqi kwinyaniso ngoxa becinezelwa ngabanye esikolweni? Ukucinga ngako konke okwenziwa ngabazalwana bethu ukuze bakhonze uYehova, kuya kusinceda sibone ukuba ‘bazizityebi elukholweni,’ nakuba bekhangeleka bebuthathaka.
ZAMA UKUBAJONGA NGENDLELA KAYEHOVA
11, 12. (a) Yintoni enokusinceda sitshintshe kwindlela esibujonga ngayo ubuthathaka babanye? (b) Sifunda ntoni kwindlela uYehova awamphatha ngayo uAron?
11 Ukucingisisa ngendlela uYehova awayisingatha ngayo imibandela eyayiphathelele abakhonzi bakhe abathile kusinceda sitshintshe indlela esibujonga ngayo ubuthathaka babanye. (Funda iNdumiso 130:3.) Ngokomzekelo, ukuba wawukunye noMoses xa uAron wenza ithole legolide, wawuya kuvakalelwa njani xa uAron esenza izingxengxezo ezingavakaliyo? (Eks. 32:21-24) Wawuya kumjonga njani uAron xa wathi ngenxa yempembelelo yodadewabo uMiriyam wagxeka uMoses ngokutshata umfazi wolunye uhlanga? (Num. 12:1, 2) Wawuya kuthini xa uAron noMoses bengazange bamzukise uYehova, owabavelisela amanzi ngendlela engummangaliso eMeribha?
12 Kwimeko nganye yezi, uYehova wayenokumohlwaya ngoko nangoko uAron. Kodwa wayebona ukuba uAron akakho ngendawo ibe zazingabangelwa nguye ngokupheleleyo zonke ezo ngxaki. Kuyabonakala ukuba uAron wavumela iimeko okanye impembelelo yabanye yamphambukisa kwikhondo elilungileyo. Noko ke, xa waziboniswayo iimpazamo zakhe, wazivuma waza wasamkela isohlwayo sikaYehova. (Eks. 32:26; Num. 12:11; 20:23-27) UYehova wakhetha ukujonga ukholo nokuguquka kuka-Aron. Kwiinkulungwane kamva, uAron nenzala yakhe babesakhunjulwa njengabantu ababesoyika uYehova.
13. Nguwuphi umzekelo onokusinceda siphucule indlela esibajonga ngayo abo babuthathaka?
13 Ukuze sicinge njengoYehova, simele sihlolisise indlela esibajonga ngayo abo babonakala bebuthathaka. (1 Sam. 16:7) Ngokomzekelo, siye sithini xa oselula engazikhethi ngobulumko iindlela zokuzonwabisa okanye ebonakalisa ukungakhathali? Kunokusuka nje simgxeke, kutheni singazami ukucinga ngendlela esinokumnceda ngayo aqole? Xa sinceda abazalwana bethu ngale ndlela, siya kuba nomonde size sibathande ngakumbi.
14, 15. (a) UYehova wavakalelwa njani xa uEliya wayedimazekile? (b) Sifunda ntoni kwizinto ezenzeka kuEliya?
14 Enye into esinceda siphucule indlela esibajonga ngayo abanye kukujonga oko wakwenzayo uYehova xa abanye abakhonzi bakhe babedimazekile. Makhe sithethe ngoEliya. Nakuba wamelana ngesibindi nabaprofeti abayi-450 bakaBhahali, uEliya wabaleka esakuva ukuba uKumkanikazi uIzebhele ufuna ukumbulala. Emva kokuhamba iikhilomitha ezimalunga ne-150 esiya eBher-sheba, wenjenjeya ukuya entlango. Edinwe eyimfe ngenxa yokuhamba kwingqatsini yelanga, lo mprofeti wahlala phantsi komthi waza ‘wacela ukufa.’
15 UYehova wavakalelwa njani xa ebona umprofeti wakhe othembekileyo edimazeke ngale ndlela? Ngaba wamlahla kuba nje eye wadimazeka waphelelwa sisibindi? Nakanye! UYehova waqonda ukuba uEliya akafezekanga waza wathumela kuye ingelosi. Le ngelosi yamkhuthaza kabini uEliya ukuba atye. Oko kwakuza kumnceda akwazi ukudlulela phambili. (Funda eyoku-1 yooKumkani 19:5-8.) Ewe, kwangaphambi kokuba amyalele into amele ayenze, uYehova wamphulaphula waza wamnceda.
16, 17. Singamxelisa njani uYehova kwindlela awamnyamekela ngayo uEliya?
16 Singenza njani ukuze sibe nenyameko njengoThixo? Asimele singxamele ukucebisa. (IMize. 18:13) Eyona nto ibhetele sinokuyenza kukubonisa abo bacinga ukuba ‘ababekekanga kangako’ ngenxa yeemeko abakuzo, ukuba siyavelana nabo. (1 Kor. 12:23) Kusemva koko apho siya kuyazi kakuhle eyona nto simele siyenze ukuze sibancede.
17 Ngokomzekelo, cinga ngoCynthia ekukhe kwathethwa ngaye, owashiywa nabantwana ababini yindoda yakhe. Bazifumana sele bengenabani. Yintoni awayenzayo amanye amaNgqina ukuze amncede? Uthi: “Emva kokufowunela abazalwana sibachazela ingxaki yethu, yathi iphela imizuzu eyi-45 babe sele belapha kwam. Bafika benyembezana. Bahlala nathi kangangeentsuku ezimbini nezintathu. Ekubeni sasingatyi kakuhle ngenxa yokuphazamiseka, basigcina emizini yabo kangangexesha elithile.” Oko kusicingisa ngamazwi kaYakobi athi: “Ukuba umzalwana okanye udade uyadlakazela, eswele ukutya okulingene imini, aze omnye kuni athi kubo: ‘Hambani ngoxolo, nifudumale, nihluthe,’ kodwa ningabaniki izinto abazisweleyo, kunceda ngantoni oko? Ngoko ke, nalo ukholo, ukuba alunamisebenzi, lufile.” (Yak. 2:15-17) Ngenxa yoncedo lwabazalwana noodade bendawo ahlala kuyo, kwiinyanga nje ezintandathu emva kwaloo ntlungu, uCynthia neentombi zakhe baba ngoovulindlela abancedisayo.
KUZUZA ABANINZI
18, 19. (a) Sinokubanceda njani abo babuthathaka? (b) Ngoobani abazuzayo xa sinceda abo babuthathaka?
18 Kusenokwenzeka ukuba uyazi kuwe into yokuba, kuthatha ixesha ukuze umntu obegula kakhulu achache. Ngokufanayo, kusenokudlula ixesha ngaphambi kokuba umKristu oye wabuthathaka ngenxa yobunzima okanye izilingo aphinde abe nokholo olomeleleyo. Yinyaniso ukuba, umzalwana wethu umele omeleze ukholo lwakhe ngokufundisisa, ukuthandaza nokuxakeka yimisebenzi yamaKristu. Noko ke, thina simele sibe nomonde kuye de aphinde omelele. Ngelo xesha achachayo, simele simbonise uthando. Simele sizame ukunceda abo babuthathaka ukuze bazive bexabisekile yaye bethandwa.
19 Ungaze ulibale ukuba njengokuba sinceda abazalwana bethu, nathi sizuza uvuyo olufumaneka ngokupha. Nathi sitsho sikwazi ngakumbi ukubonisa uvelwano nomonde. Ayisithi sedwa abazuzayo koku. Ibandla lonke litsho lifudumale luthando. Okubaluleke ngakumbi kukuba, sixelisa uYehova oxabisa wonke umntu. Ewe, sonke simele siluthobele olu khuthazo ‘lokunceda abo babuthathaka.’
^ isiqe. 4 Kwincwadi yakhe ethi The Descent of Man, uCharles Darwin uchaza amalungu aliqela omzimba ngokuthi “akukho msebenzi wawo.” Omnye wabalandeli bakhe wathi emzimbeni womntu kukho iqela “lamalungu angenamsebenzi,” kuquka iappendix nedlala elisentanyeni (thymus).
^ isiqe. 7 Asingomagama abo la.


text:
Kwiminyaka Elikhulu Edlulileyo—Ngo-1916
WATHI uqala unyaka ka-1916, yabe iMfazwe Enkulu, kamva eyabizwa ngokuba yiMfazwe Yehlabathi I, sele kungaphezu konyaka isiliwa. Macala omabini kwakusifa abantu abaninzi.
IMboniselo yesiNgesi kaJanuwari 1, 1916, yathi: “Loo mfazwe inkulu yaseYurophu yabangela ukuba abantu bathande inkonzo yaye baxhalabele ikamva labo.” Yaqhubeka isithi: “Masilibambe siliqinise ilungelo nethuba esinalo, singagevezeli amadolo, kodwa masikhuthale enkonzweni kaThixo nakuMyalezo asithume wona.”
Umxholo wonyaka ka-1916 wakhuthaza abazalwana ukuba bahlale “beqinile elukholweni,” ngokutsho kwabaseRoma 4:20 kwiKing James Version. ABafundi BeBhayibhile abaninzi benza kanye loo nto, ibe uYehova wabasikelela.
Abahambi Ngezonqulo Bayakhuthaza
Abameli beWatch Tower Society abaziwa ngokuba ngabahambi ngezonqulo baya kuzo zonke iidolophu, bekhuthaza yaye befundisa aBafundi BeBhayibhile. Ngo-1916, abahambi ngezonqulo abamalunga ne-69 bahamba iikhilomitha ezisisigidi besenza lo msebenzi.
Kwindibano eyayiseNorfolk, eVirginia, omnye umhambi ngezonqulo, uWalter Thorn, wathelekisa imfazwe yamaKristu neMfazwe Enkulu esithi: “Kuqikelelwa ukuba le mfazwe iliwa ngamadoda azizigidi ezingamashumi amabini ukuya kwezingamashumi amathathu. . . . Kodwa ihlabathi alazi ukuba kukho nomnye umkhosi wamajoni. Ngamajoni eNkosi, yaye njengomkhosi kaGidiyon, nawo ayalwa, kodwa akalwi ngezixhobo zokwenyani. Alwela inyaniso nobulungisa kwaye alwa umlo omhle wokholo.”
Ukukhonza Nakuba Kukho Iingxaki Zemfazwe
KwiDabi lokuQala laseSomme elalisiliwa eFransi ngasekupheleni kuka-1916, kwenzakala okanye kwafa amadoda angaphezu kwesigidi. Kwezinye iindawo zaseFransi, abazalwana ababesebenza nzima babesiya kwiiklasi okanye emabandleni nakubeni kwakungelula ngenxa yaloo mfazwe. IMboniselo yesiNgesi kaJanuwari 15, 1916, yayineleta eyabhalwa nguJoseph Lefèvre, uMfundi weBhayibhile owanyanzeleka ukuba emke kwidolophu yakowabo iDenain, eFransi, xa yayihlaselwa ngumkhosi waseJamani ngo-1914. Waya kumazantsi eParis, apho wafika wanxulumana neklasi yaBafundi BeBhayibhile eyayikuphela kwayo kuloo dolophu. Nakubeni impilo yakhe yayinkenenkene, kungekudala efikile kuloo klasi waqhuba zonke iintlanganiso.
Kamva, kwafika uThéophile Lequime, naye owayebaleke eDenain. Ekuqaleni, uMzalwan’ uLequime waya eAuchel, eFransi, apho waguqulela amanqaku eMboniselo yesiNgesi waza wawathumela kubazalwana ababehlala kwiindawo zaseFransi ezazingekho phantsi kwamajoni aseJamani. Amagunya asemkhosini awayethandabuza izinto azenzayo amnyanzela ukuba emke eAuchel. KuMzalwan’ uLefèvre ukufika kukaMzalwan’ uLequime eParis kwaba yimpendulo yemithandazo yakhe.
Umsebenzi abawenza eParis wavuzwa. UMzalwan’ uLefèvre wathi: “Ngoku eklasini kubakho abantu abamalunga namashumi amane anesihlanu . . . Uninzi lwabo lubhaptiziwe yaye lwenza inkqubela enkulu ngokomoya. Phantse bonke bayaya kwintlanganiso yobungqina (intlanganiso ekubaliselwana amava kuyo).”
Bahlala Bengathathi Cala
Njengoko imfazwe yayiqhubeka, iBritani yakhupha umthetho owawuza kuvavanya ukungathathi cala kwabazalwana bethu. Loo Mthetho Wenkonzo Yasemkhosini wawusithi onke amadoda aneminyaka eyi-18 ukuya kweyi-40 ayefanele abhalisele ukungena emkhosini. Sekunjalo, aBafundi BeBhayibhile abaninzi bahlala bengathathi cala.
Ngokomzekelo, IMboniselo yesiNgesi ka-Aprili 15, 1916, yayineleta eyabhalwa nguW. O. Warden waseSkotlani. Wathi: “Ngoku omnye woonyana bam uneminyaka eyi-19. Sele enikele ubungqina obuhle ngeNkosi ngokungavumi ukubhalisela umkhosi, yaye ukuba uza kudutyulwa ngenxa yoko, ndiyathemba ukuba uYehova uza kumnceda ukuze angagungqi ekumeleni imigaqo yenyaniso neyobulungisa.”
UJames Frederick Scott, uvulindlela oselula wase-Edinburgh, eSkotlani, wasiw’ ematyaleni ngenxa yokuba engazange abhalisele ukungena emkhosini. Emva kokuba inkundla ive bonke ubungqina, yafumanisa ukuba uMzalwan’ uScott akanatyala “ngenxa yenxalenye ekuloo Mthetho evumela ukuba abathile bangabhaliseli ukungena emkhosini.”
Noko ke, abazalwana abaninzi abazange bakhululwe yiloo nxalenye yomthetho. NgoSeptemba, kubazalwana abayi-264 ababecela ukukhululwa yiloo nxalenye yomthetho, abayi-23 kwathiwa mabenze imisebenzi engenanto yakwenza nokulwa. Abanye “abohlwaywa ngeendlela ezahlukeneyo” kwafuneka benze “umsebenzi Owawubalulekile Welizwe, njengokwenza iindlela, ukomba amatye, njalo njalo,” yatsho njalo IMboniselo yesiNgesi kaOktobha 15, 1916. Bahlanu kuphela abazalwana abavunyelwayo ukuba bangangeni emkhosini.
UCharles Taze Russell Uyafa
Ngo-Oktobha 16, 1916, uCharles Taze Russell, owayekhokela aBafundi BeBhayibhile ngelo xesha, waba kuhambo lokuya kunikela intetho kwintshona yeMerika. Akazange abuyele ekhaya. Emva kwemini ngoLwesibini, ngo-Oktobha 31, uMzalwan’ uRussell wafa eneminyaka eyi-64 ngoxa wayekhwele uloliwe ePampa, eTexas.
Abazalwana abaninzi babengaboni mntu wayenokuthatha indawo kaMzalwan’ uRussell. IMboniselo yesiNgesi kaDisemba 1, 1916, yachaza umnqweno awayenawo ngomsebenzi awayesele enexesha ekhokela kuwo. Umbuzo owawusafuna ukuphendulwa ngulo: Kwakuza kungena bani endaweni yakhe?
Loo mbuzo wawuza kuphendulwa kwintlanganiso yonyaka yeWatch Tower Bible and Tract Society of Pennsylvania, eyayiza kuba sekuqaleni kuka-1917. Ababekho kuloo ntlanganiso bavota, yaye bamanyana kwisigqibo esinye. Kodwa iinyanga ezilandelayo zabonisa ukuba olo manyano yayilelokwexeshana, abazalwana babelindelwe zizilingo ezinzima.


text:
UVUKANI! SEPTEMBA 2012
Imini Yentshabalalo—Yiyiphi Inyaniso, Bubuphi Ubuvuvu?
Izinto ezithethwayo ngemini yentshabalalo azikho ntsha. Yiyiphi inyaniso, ithini iBhayibhile?
Abantu Bathe Tii Yimini Yentshabalalo
Zininzi izinto ezithethwayo ngesiphelo sehlabathi. Ngaba ziyinyaniso okanye zibubuvuvu?
Bafile Kukoyika Imini Yentshabalalo
Funda ngezinto ezintandathu abantu abacinga ukuba zinokuyiphelisa inkcubeko.
Imini Yentshabalalo Isenokungabi Yile Nto Uyicingayo
IBhayibhile ithi izinto ziza kutshintsha. Yintoni eza kwenzeka?
Yintoni Endimele Ndiyilindele Emtshatweni?—Inxalenye 1
Ziziphi iingenelo kunye neengxaki onokuzilindela emtshatweni?
IBhayibhile—Incwadi Yesiprofeto Esichanileyo—Inxalenye 5
Kubomi bakhe bonke uYesu wayeshumayela ‘iindaba ezilungileyo zobukumkani.’ Ngaba wayeza kufa nezi ndaba?
Okwenzeka Kwimizi Yogcino Zilwanyana Namhlanje
Funda into eyenzekayo kwimizi yogcino zilwanyana yale mihla nokuba izikhusela njani izilwanyana eziphelayo.
Ukunyakazela Ngocwangco Kweentlanzi
Yintoni esinokuyifundiswa ziintlanzi ngendlela yokunciphisa ukutshayisana kweemoto?
Ngaba Umele Uhlanganisane Nabanye Ukuze Unqule UThixo?
Kutheni abantu abaninzi beshiya iicawa? Ufuna ukunqulwa njani uThixo?
Iingcungela Zamaxesha Aphakathi Kwezonyango
Funda ngendlela izinto ezeza namadoda afana noAvicenna ezanceda ngayo ekwenzeni amayeza alo mhla wethu.
Iindlela Zonyango Ezingatofeli Igazi
Funda into eyathethwa ziingcali zonyango eziphuma kumazwe angaphezu kwama-40 ngeendlela zonyango ezingasebenzisi gazi.
Okwenzeka Ehlabathini
Ezinye zezinto ekuthethwa ngazo: utyelela iAsia ngezonyango, ukwenza izinto ezininzi ngaxesha-nye, umsi wecuba, ukufa okubangelwa ziinyikima, Nenani elintingayo labantu abazibulalayo eRashiya.
Izinto Ezahlukeneyo Ezenziwa Ngelamuni
Iyatyiwa, iyaselwa okanye sifumana neoli kuyo. Zininzi izinto ezenziwa ngelamuni. Funda ezinye izinto eluncedo kuzo.
Khanikhe Nizikhumbuze Njengentsapho
Kule nyanga funda ngomntu owayeneqhenqa nonombulelo, uMoses, namaNgqina kaYehova eMadagascar.


text:
Inxalenye 5: Ukuthinjelwa EBhabhiloni Kuse Ekwakhiweni Ngokutsha Kweendonga ZeYerusalem
Ngoxa esekuthinjweni eBhabhiloni, amaSirayeli afumana izilingo ezininzi zokholo lwawo. UShadraki, uMeshaki noAbhednego baphoselwa ezikweni elivutha umlilo, kodwa uThixo wabakhupha bephilile. Kamva, emva kokuba iBhabhiloni yoyiswa ngamaMedi namaPersi, uDaniyeli waphoselwa emhadini weengonyama, kodwa uThixo wamkhusela ngokuvala imilomo yeengonyama.
Ekugqibeleni, ukumkani wamaPersi uKoreshi wawakhulula amaSirayeli. Abuyela kwilizwe lawo kwiminyaka engama-70 emva kokuthinjelwa eBhabhiloni. Enye yezinto zokuqala awazenzayo ekubuyeleni eYerusalem kukuqalisa ukwakha itempile kaYehova. Phofu ke, ngokukhawuleza iintshaba zawunqumamisa umsebenzi wawo. Ngoko kwakumalunga nama-22 eminyaka emva kokubuyela eYerusalem ekwathi ekugqibeleni ayigqibezela itempile.
Kwakhona, sifunda ngohambo lukaEzra lokubuyela eYerusalem eye kuhombisa itempile. Kwakumalunga nama-47 eminyaka emva kokugqitywa kwetempile. Kwathi ke, kwi-13 leminyaka emva kohambo lukaEzra, uNehemiya wancedisa ukwakha ngokutsha iindonga ezidilikileyo zeYerusalem. Icandelo LESIHLANU ligubungela i-152 leminyaka yembali ukuza kuthi ga kweli xesha.


text:
OKTOBHA 20, 2015
EGHANA
AmaNgqina EGhana Anikela Uncedo Olukhawulezileyo Emva Kwezikhukula
EACCRA, eGhana—Ekupheleni kuka-Agasti 2015, amaNgqina kaYehova agqiba ukunikela uncedo eAccra, ikomkhulu laseGhana, apho izikhukula zazidilize izakhiwo zaza zabulala abantu abangaphezu kwe-200.
Nangona kwakungekho maNgqina aphulukene nobomi bawo, ayi-250 kwanyanzeleka ashiye amakhaya awo. NgoJuni 4, 2015, usuku olusemva kwezikhukula, iofisi yesebe yamaNgqina kaYehova yaseGhana yaseka ikomiti yokunceda ngexesha lentlekele, ukuze incede ngezinto ezifuneka ngokukhawuleza njengeengubo, impahla namanzi. Le komiti yalungiselela nokuba kucocwe kuze kulungiswe amakhaya onakeleyo. AmaNgqina ahlala kufutshane naseAccra ancedisa ngokuhlalisa okwexeshana emakhayeni awo lawo kuye kwanyanzeleka ukuba ashiye amakhaya awo.
Ezi zikhukula zabangela ukuba kuqhushumbe indawo yepetroli yaseAdabraka, yaye oko konakalisa imibhobho aza amanzi awafumaneka. Iofisi yesebe yabeka itanki lamanzi kwiHolo yoBukumkani (indawo yokunqulela) yaseAdabraka ukuze amaNgqina nabamelwane bawo bawasebenzise.
NgoMgqibelo, ngoJuni 6, iofisi yesebe yathumela amaqela ezonyango amabini, oogqirha abangamaNgqina abahlanu noonesi ababini, ukuze banyange amaNgqina namanye amaxhoba eAlajo naseAdabraka. Banyanga izigulo ezinjengemalaria, isifuba nesifo sorhudo. Abameli beofisi yesebe namaNgqina asekuhlaleni batyelela amanye amaNgqina ukuze bawathuthuzele ngeBhayibhile yaye bawenze azive bhetele.
Isithethi samaNgqina kaYehova eGhana, uNathaniel Gbedemah, uthi: “Sibuhlungu ngumonakalo nokufa kwabantu ngenxa yezikhukula eAccra. Njengoko amaNgqina kaYehova esenza nakwezinye iindawo, nathi senza unako-nako ukuze sincede abo bahlala kwiindawo ebezinale ntlekele bazive bhetele, baphile emizimbeni futhi bafumane ukutya kokomoya.”
Media Contact(s):
International: J. R. Brown, Office of Public Information, tel. +1 718 560 5000
Ghana: Nathaniel Gbedemah, tel. +223 30701 0110